title: Sipoon koulumuseo

text: Museo on auki sopimuksen mukaan.


title: Sipoon koulumuseo

text: Verkkosivu:


title: Sipoon koulumuseo

text: Museolla on Facebook-sivusto:


title: Sipoon koulumuseo

text: Kuva


title: Anni Albers

text: Anni Albers (o.s. "Annelise Fleischmann", 12. kesäkuuta 1899 Berliini – 9. toukokuuta 1994 New Haven, Connecticut) oli saksalaissyntyinen Yhdysvalloissa uransa tehnyt tekstiilitaiteilija, jota pidetään yhtenä alan merkittävimmistä uudistajista 1900-luvulla.


title: Anni Albers

text: Annelise Fleischmann syntyi varakkaaseen juutalaiskotiin Berliinissä. Isä oli huonekalutehtailija ja äiti Ullsteinin kustantajasukua. Tytär olisi halunnut kouluttautua taidemaalariksi Oskar Kokoschkan opissa, mutta sitä ei katsottu hyvän perheen tyttärelle sopivaksi. Hänet lähetettiin 1922 Bauhaus-oppilaitokseen, jossa hän opiskeli koulun ainoaa naisille sallittua alaa, kudontaa. Vuonna 1925 hän avioitui opettajansa, taidemaalari ja väriteoreetikko Josef Albersin kanssa. Natsien suljettua Bauhausin 1933 arkkitehti Philip Johnson kutsui Albersit Yhdysvaltoihin, Pohjois-Carolinassa toimineeseen kokeelliseen Black Mountain College -taidekouluun. Kun Josef Albers kutsuttiin 1950 Yalen yliopiston professoriksi, perhe muutti Connecticutin New Haveniin, jossa he asuivat loppuelämänsä.


title: Anni Albers

text: Anni Albers oli vuonna 1949 ensimmäinen tekstiilitaiteilija, jonka New Yorkin Museum of Modern Art kutsui pitämään näyttelyä elämäntyöstään. Toinen suuri näyttely oli syksyllä 1985 Washington D.C.:ssä Smithsonian American Art Museumin Renwick Galleryssa. Hänen 1960-luvun suurten monumentaaliteostensa tunnetuin on "Polttouhrien muistomerkki" New Yorkin juutalaismuseossa. Hänen suunnittelemia kankaita valmistivat monet maailman johtavat tekstiiliyritykset.


title: Anni Albers

text: 70-vuotiaana Anni Albers siirtyi tekstiilistä taidegrafiikan pariin ja teki kineettistä taidetta.


title: Humana

text: Humana AB on ruotsalainen hoivapalveluyhtiö. Humana-konsernin Suomen maayhtiö Arjessa on Humanan tytäryhtiö. Tammikuussa 2018 Humana ilmoitti ostavansa Coronaria Hoiva Oy:n.


title: Toinen Ateenan liitto

text: Toinen Ateenan liitto (myös "toinen Ateenan meriliitto") oli Ateenan johtama kreikkalaisten polisten eli kaupunkivaltioiden muodostama Spartan vastainen liitto vuosina 378–338 eaa. Liiton nimitys on nykyaikainen ja viittaa siihen, että se voidaan nähdä aikaisemman, myös Ateenan johdossa olleen Deloksen meriliiton (478–404 eaa.) seuraajana. Toiseen Ateenan liittoon kuului noin 60–70 jäsentä.


title: Toinen Ateenan liitto

text: Toisen Ateenan liiton taustalla olivat Ateenan ja Spartan aikaisemmat vihollisuudet peloponnesolaissodassa vuosina 431–404 eaa., Spartalle sodassa kärsitty katkera tappio, josta Ateena kuitenkin toipui melko nopeasti, sekä Ateenan liittyminen Spartan vastustajien puolelle Korintin sodassa vuonna 395 eaa. Toinen Ateenan liitto perustettiin Ateenan johdolla vuonna 378/377 eaa. sen jälkeen kun Theba oli vapautettu Spartan vallasta talvella 379/378 eaa. Ateena lähetti tuolloin lähettiläitä eri kaupunkeihin kutsuakseen näitä uuteen liittoon Spartaa vastaan. Kohteena olivat kaupungit, jotka olivat Persian valtaan Antalkidaan rauhassa eli kuninkaan rauhassa vuonna 387 eaa. jääneen alueen ulkopuolella. Tarkoituksena oli estää Spartan sekaantuminen muiden kaupunkien asioihin, sillä kaupunki oli monien mielestä alkanut vuorollaan käyttäytyä ylimielisesti peloponnesolaissodan voittonsa jälkeen. Ensimmäisiä mukaan liittyneitä olivat Byzantion, Khios, Lesboksen Methymna ja Mytilene sekä Rhodos.


title: Toinen Ateenan liitto

text: Liiton kokous ("synedrion") kokoontui Ateenassa. Ateena pyrki selvästi tekemään pesäeroa Ateenan imperiumiksi muuttuneen ja epäsuositun, aikaisemmalla vuosisadalla olemassa olleen Deloksen meriliiton toimintamalleihin. Liittolaiskaupungit säilyttivät itsehallintonsa, mutta olivat Ateenan johdossa sotilaallisissa asioissa. Ateena luopui klerukhioistaan eli omista siirtokunnistaan liittolaiskaupungeissa, ja ateenalaisia kiellettiin viljelemästä maata Attikan ulkopuolella. Ateena kuitenkin puuttui edelleen usein liittolaisten sisäiseen politiikkaan ja tuki niissä demokratian kannattajia.


title: Toinen Ateenan liitto

text: Liitto menetti merkitystään ensimmäisen liittolaissodan (357–355 eaa.) seurauksena monien kaupunkien loikattua pois liitosta. Siitä erosivat muun muassa Euboian kaupungit Eretria, Histiaia, Karystos ja Khalkis sekä Mytilene. Khalkidiken liiton kaupungit erosivat liitosta jo 360-luvulla eaa., mutta liittyivät takaisin vuonna 352/351 eaa. Filippos II:n Makedonian uhan alla. Tämän jälkeen liitto oli suunnattu ennen kaikkea Makedoniaa vastaan. Se lakkasi lopullisesti olemasta vuonna 338 eaa. Khaironeian taistelussa Makedoniaa vastaan kärsityn tappion myötä.


title: Toinen Ateenan liitto

text: Diodoros Sisilialaisen mukaan liittoon kuului 70 jäsentä ja Aiskhineen mukaan 75 jäsentä. Tärkein lähde jäseniä koskien on piirtokirjoitus "IG" II 43 (niin kutsuttu ”Aristoteleen päätös”, tutkimuksessa myös "Charter of the Second Athenian Naval League") alkaen perustamisvuodesta 378/377 eaa. Se luettelee hieman yli 60 jäsentä, jotka ovat kaupunkivaltioita tai niiden liittoja. Jack Cargillin tulkinnan mukaan piirtokirjoitus luettelee kaikki jäsenet, sillä kivessä olisi ollut tilaa lisänimille, jos muita jäseniä olisi ollut.


title: Toinen Ateenan liitto

text: Liiton jäseniä olivat:


title: Aasian ja Oseanian salibandyliitto

text: Asia Oceania Floorball Confederation (AOFC) on 2005 perustettu salibandyliitto Aasian ja Oseanian maiden Salibandyliitoille. AOFC järjestää mm. vuosittaisen Aasian ja Oceanian mestaruusturnauksen AOFC Cupin.


title: Marko Pulkkinen

text:
Marko Pulkkinen (s. 1966 Sulkava) on helsinkiläinen toimittaja ja kirjailija. Pulkkinen on koulutukseltaan yhteiskuntatieteiden maisteri, ja hän työskentelee toimittajana Ylen Puoli seitsemän -ohjelmassa. Aiemmin hän on mm. toiminut Jyväskylän Ylioppilaslehden päätoimittajana sekä tiedetoimittajana Yleisradion Prisma Studiossa. Pulkkinen on ollut myös käsikirjoittamassa ja ohjaamassa useita puolen tunnin dokumentteja (mm. "Lomamatka 70-luvulle" ja "Lomamatka 80-luvulle" -sarjat). Ennen siirtymistään Yleisradioon hän toimi Iltalypsyn käsikirjoittajana.
Pulkkinen soitti 1990-luvulla mandoliinia jyväskyläläisessä Sirokko-yhtyeessä, jossa hän myös toimi sanoittajana ja säveltäjänä. Nykyään hän soittaa Saltwater Jinx -yhtyeen.


title: Marko Pulkkinen

text: Pulkkisen esikoiskirja "Syntax Error" julkaistaan helmikuussa 2019. Kirja kertoo Harry S. Turusesta, yritysvalmentajasta ja mediapersoonasta, joka kiertää ympäri Suomea levittämässä menestyksen ilosanomaa. Yksi automarketin lauantairuuhkassa hätäisesti otettu selfie riittää kuitenkin romuttamaan Harryn huolella rakentaman brändin ja nostamattamaan valtaisen someraivon. Kirja on kuvaus kahtia jakautuneesta maasta, sosiaalisen median vallasta ja tarinoiden voimasta.


title: Aurora (elokuva)

text: Aurora on Miia Tervon ohjaama ja käsikirjoittama suomalainen draamaelokuva, joka sai ensi-iltansa 25. tammikuuta 2019. Elokuvan pääosissa näyttelevät Mimosa Willamo, Amir Escandari, Elà Yildirim, Oona Airola sekä Miitta Sorvali.


title: Aurora (elokuva)

text: Elokuva kertoo rovaniemeläisestä kauneushoitolassa työskentelevästä Aurorasta, jonka elämän sisältö koostuu lähinnä muun muassa juhlimisesta. Aurora tutustuu nakkikioskilla Iranista Suomeen tyttärensä kanssa tulleen Darianiin, jonka tavoitteena on päästä naimisiin saadakseen oleskeluluvan. Rahapulassaan Aurora lupaa järjestää Darianille vaimon.


title: Erez Tal

text: Erez Tal (oik. nimeltään Erez Ben-Tulila, s. 27. heinäkuuta 1961 Tel Aviv, Israel) on israellainen televisiojuontaja. Hän työskentelee KAN:n televisioverkolle. Tal juontaa vuoden 2019 Eurovision laulukilpailun yhdessä Bar Refaelin, Azzi Azarin ja Lucy Ayoubin kanssa. Erez ja Bar juontavat kilpailun päälavalla, kun taas Azzi ja Lucy juontavat kilpailua green roomissa.


title: Hávarðr Jäävuonolaisen saaga

text: Hávarðr Jäävuonolaisen saaga (isl. "Hávarðar saga Ísfirðings") on keskiaikainen islantilainen saaga, jonka kirjoittajaa ei tunneta. Se luetaan niin kutsuttuihin islantilaissaagoihin. Saaga sijoittuu 900-luvun Länsi-Islantiin Ísafjörðurin alueelle. Saagassa Hávarðrin poika Óláfr työskentelee lammaspaimenena. Rikas mutta epäoikeudenmukainen tilallinen Þorbjörn surmaa Óláfrin, minkä seurauksena Hávarðr menettää elämänhalunsa. Hänen vaimonsa Bjargey kuitenkin kannustaa häntä toimimaan, ja saaga kuvaa, miten Hávarðr maksaa ystäviensä ja sukulaistensa avulla Þorbjörnille takaisin. Þorbjörn on vähällä surmata Hávarðrin, mutta Hávarðr sattuu muistamaan samalla hetkelle kuulleensa kuningas Olavi Tryggvenpojan saarnaamasta uudesta uskosta ja vannoo tulevansa kastetuksi. Samalla hetkellä Þorbjörn kaatuu ja Hávarðr onnistuu pääsemään niskan päälle. Kostettuaan Hávarðr purjehtii vaimonsa kanssa Norjaan, missä kuningas Olavi kastaa heidät molemmat. "Hávarðr Jäävuonolaisen saagaa" ei ole suomennettu.


title: Hávarðr Jäävuonolaisen saaga

text:
Nykyisin tunnettu "Hávarðr Jäävuonolaisen saaga" on kirjoitettu vuoden 1330 tietämillä, mutta se pohjautuu nyt jo kadonneelle vanhemmalle versiolle. Sturla Þórðarson käytti tätä nyt jo kadonnutta saagaversiota 1200-luvun loppupuolella kirjoittamassaan "Landnámabókin" Sturlubók-versiossa ja viittaa siihen nimillä "Þorbjarnar saga ok Hávarðar hins halta" ja "Ísfirðinga saga" eli "Jäävuonolaisten saaga". Saaga sisältää toisaalta myös skaldirunoutta, jota on pidetty vanhana, jo 1000-luvulta peräisin olevana. Runot muistuttavat kuitenkin "Egillin, Kalju-Grímrinpojan saagassa" säilynyttä runoa "Sonatorrek" sekä erästä Orkneysaarten jaarlin Rögnvaldr kali Kolssonin (k. 1158) nimiin luetun runon säkeistöä.
"Hávarðr Jäävuonolaisen saagan" vanhimmat säilyneet käsikirjoitukset ovat 1600-luvulta peräisin olevia paperikäsikirjoituksia (esim. AM 157 b fol., 1690-l.; AM 106 fol., n. 1650). Niistä esimerkiksi käsikirjoitusten AM 160 fol. ja AM 502 4to katsotaan olevan kopioita varhaisemmasta 1300-luvulla laaditusta versiosta.


title: Hávarðr Jäävuonolaisen saaga

text: Monesta muusta islantilaissaagasta poiketen "Hávarðr Jäävuonolaisen saagaa" on pidetty suuressa määrin fiktiivisenä tekstinä, huolimatta siitä, että saagan päähahmo, vanha Hávarðr-niminen mies, ja tämän vaimo Bjargey mainitaan myös Islannin asuttajista kertovassa "Landnámabókissa". Syynä tähän on ollut esimerkiksi se, että "Hávarðr Jäävuonolaisen saagaa" on pidetty tyyliltään liioittelevana ja henkilöhahmojensa suhteen epätarkkana. Kirjoittajan on katsottu sekoittaneen kuningas Olavi Tryggvenpojan ja Pyhän Olavin keskenään, ja joidenkin hahmojen osalta saagassa esitetyt tiedot eroavat siitä, mitä näistä kerrotaan "Landnámabókissa". Säilyneen saagan kirjoittaja ei myöskään näytä tunteneen saagan tapahtumapaikkoja Länsivuonojen alueella kovinkaan hyvin. Tutkijoiden parissa saaga on herättänyt melko vähän kiinnostusta.


title: Carr

text: Carr on seuraavien henkilöiden sukunimi:


title: C. B. Fry

text: Charles Burgess Fry (1872–1956) oli englantilainen 1900-luvun vaihteen urheilija ja monitoimija: pituushypyn maailmanennätystuloksen tekijä, maaottelutason jalkapalloilija ja FA Cupin finalisti, rugbynpelaaja, poliitikko, diplomaatti, kasvattaja, kustantaja, kirjailija ja toimittaja. Parhaiten hänet tunnetaan 29 vuotta kestäneestä krikettiurastaan.


title: C. B. Fry

text: C. B. Fry oli 1900-luvun vaihteen englantilaispoikien suuri sankari, fyysiseen ulkoilmaelämään kannustava esikuva. Hän julkaisi omaa nuortenlehteään "C.B. Fry’s Magazine of Action and Outdoor Life", varusti poikia merisotakouluun valmentavan koululaivan sekä metsästi ja kalasti. Tarinoiden mukaan häntä olisi pyydetty jopa Albanian kuninkaaksi.


title: C. B. Fry

text: Fry syntyi virkamiesperheeseen Lontoon eteläpuolen Croydonissa. Sekä isän että äidin suvut olivat olleet varakkaita, mutta menettäneet valtaosan omaisuudestaan. Poika sai stipendin Reptonin yksityiskouluun, jossa hän sai hyviä arvosanoja kielissä mutta huonoja matematiikassa. Parhaiten hän menestyi jalkapallossa, kriketissä, yleisurheilussa ja talvisin luistelussa. Niiden harrastusta hän jatkoi Oxfordin yliopiston Wadham Collegessa. Pituushypyn maailmanennätystulokseen hän ylsi 1893 Oxfordissa tuloksella 7,17 metriä, oman tarinansa mukaan hyvän lounaan ja sikarin jälkeen ja harjoittelematta lajia juurikaan. Hän kilpaili Oxfordin ja Cambridgen välisissä yliopistokisoissa muissakin yleisurheilulajeissa. Opintojen loppuvaiheessa hän velkaantui pahasti, kärsi sen aiheuttamista mielenterveysongelmista ja sai akateemisista kyvyistään huolimatta vain keskinkertaiset arvosanat loppututkintoonsa. Hän opetti pari vuotta Charterhouse Schoolissa ja pääsi sitten koululaiva "Mercuryn" varustajan virkaan.


title: C. B. Fry

text: Vuonna 1894 Fry liittyi Sussexin krikettijoukkueeseen, mutta pelasi myös jalkapalloa Corinthians-amatöörijoukkueessa ja rugbya Blackheath- ja Barbarians-seuroissa. Englannin krikettimaajoukkueessa hän pelasi ensi kertaa helmikuussa 1896. Vuonna 1902 hän pelasi FA Cupin finaalissa Southamptonin joukkueessa tasapelin Sheffield Unitedia vastaan. Pisimpään, vuoteen 1921 asti, hän jatkoi kilpaurheilua kriketin parissa.


title: C. B. Fry

text: Fry oli mukana myös politiikassa, kannatti William Gladstonea ja pyrki useita kertoja brittiparlamentin alahuoneeseen liberaalipuolueen ehdokkaana. Hän pääsi parhaimmillaan 224 äänen päähän parlamenttipaikasta.


title: C. B. Fry

text: Psyykkiset ongelmat vaivasivat Fryta läpi aikuisiän muun muassa hänen epäonnistuneen ja riitaisan avioliittonsa vuoksi. Hänen paras ystävänsä oli krikettijoukkuetoveri ja intialainen prinssi Ranjitsinjhi, joka myöhemmin edusti Intiaa Kansainliitossa Genevessä ja otti taitavasanaisen Fryn puheidensa kirjoittajaksi ja assistentikseen. Näissä kansainvälisissä kuvioissa hänelle ilmeisesti tarjottiin mahdollisuutta ryhtyä Albanian kuninkaaksi, mutta hän joko kieltäytyi tai tuli lopulta hylätyksi liian varattomana.


title: C. B. Fry

text: 1920-luvulla hänen mielenterveytensä huononi yhä, ja ollessaan prinssi Ranjitsinjhin mukana Intiassa hän koki pahan romahduksen, joka teki hänestä vainoharhaisen jopa prinssiä ja muita intialaisia kohtaan. Vuonna 1934 Fry matkusti Saksaan tapaamaan Adolf Hitleriä ja innostui kovasti hänen näyttävistä esiintymisistään. Hän kutsui Hitlerjugendin nuorukaisia vierailulle "Mercury"-koululaivalleen, mutta kadotti natsisympatiansa sodan alkaessa.


title: C. B. Fry

text: Vähitellen Fryn mielenterveys alkoi taas parantua, ja hän vietti loppuelämänsä seuraamalla krikettiä ja kirjoittamalla siitä. Hän kuoli 84 vuoden iässä vuonna 1956 Lontoon Hampsteadissä.


title: Natitingou

text: Natitingou on kaupunki ja piirikunta Beninin luoteisosassa. Se sijaitsee noin 50 kilometrin päässä Beninin Pendjarin kansallispuistosta, jossa matkailijat voivat nähdä länsiafrikkalaisia villieläimiä joulukuun ja kesäkuun välisenä aikana. Tanougoun putoukset ja suuret savesta rakennetut linnat Betammaribessa, jotka tunnetaan nimellä"Tata Somba" ovat kaikki alle yhden tai kahden tunnin automatkan päästä kaupungista.


title: Natitingou

text: Kunnan pinta-ala on 3 045 neliökilometriä ja vuonna 2013 asukasluku oli 104 010 henkilöä.


title: Natitingou

text: Waaman etniset ryhmät perustivat kaupungin, mutta siellä asuu Ditammari, Dendi, Nateni, Fulani, Fon ja monia muita etnisiä ryhmiä. Alue saa nimensä sanasta "Nantibatingou", Waama-juuret "Nanto" viittaa "murskaamiseen", koska paikalliset ihmiset olivat tunnettuja durran kasvattajia ja jalostajia, joka oli peräisin alueelta, sekä myöhemmin hirssin.


title: Natitingou

text: Natitingoun uskonnolliset ryhmät ovat jakautuneet tasan kristittyjen ja muslimien kesken, ja se on muiden Beninin alueiden tavoin merkittävä etnisen ja uskonnollisen suvaitsevaisuutensa vuoksi.


title: Natitingou

text: Alueen itä- ja länsipuolia ympäröivät vuoret, jotka ovat tärkeitä paikallisten animistien uskomuksissa ja niiden uskotaan olevan henkien asuttamia. Jotkut hyväksyvät ajatuksen, että illalla nämä henget ääntelevät kuin ne kivet, joita naiset käyttävät viljanjyvien jauhamiseen. Uskovaiset eivät jauha viljaa illalla, jotta nämä kaksi ääntä eivät sekoittuisi.


title: Natitingou

text: Valkoiset lähetyssaarnaajat vierailivat Natitingoussa 1800-luvulla ja 1900-luvun alussa.


title: Natitingou

text: Natitingoun kaupunki kuuluu Luoteis-Beninin Atacoran depatementtiin. Se sijaitsee osittain laaksossa, joka muodostuu kahdesta sitä ympäröivästä vuoristosta. Natitingou sijaitsee 645 kilometrin päässä Cotonousta, maan taloudellisesta pääkaupungista ja sadan kilometrin päässä Porgasta, joka on portti Pendjarin kansallispuiston.


title: Natitingou

text: Kunta rajautuu pohjoisessa Toucountounaan, etelässä ja idässä Kouandéhen ja lännessä Boukombén kuntaan.


title: Natitingou

text: Natitingoun ilmasto on kuivempi kuin etelässä, varsinkin Harmattanin kaudella joulukuussa / tammikuussa, jolloin kosteus voi olla jopa 10 prosenntia ja yön lämpötilat voivat laskea 17 asteeseen.


title: Natitingou

text: Natitingou jaetaan yhdeksään osaan, joista neljä on kaupunkimaisia: Natitingou I, Natitingou II, Natitingou III ja Natitingou IV (Péporiyakou) ja viisi maaseutumaisia: Kotapounga, Kouaba, Koundata, Perma ja Tchoumi-Tchoumi. Niissä on 39 kylää ja 26 kaupunkiseutua.


title: Natitingou

text: Kunnassa on vuoden 2002 väestönlaskennan mukaan 75 620 asukasta (57 153 vuonna 1992), joista oli 37 388 miestä ja 38 223 naista. Asukastiheys on 56 asukasta / km². Väestön valtaosa on nuoria.


title: Natitingou

text: Kunnassa on paljon etnisiä ryhmiä, jotka puhuvat eri kielillä. Tärkeimmät etniset ryhmät ovat ditammarit, waamat ja dendit. Alueella on useita kirkkoja ja moskeijoita. Monet kristityt ja muslimit kuitenkin uskoavat usein samanaikaisesti animistimiin ja osallistuvat perinteisiin Natitingoun tapahtumiin.


title: Natitingou

text: Natitingoun kaupunkialueilla asuvat ovat enimmäkseen virkamiehiä, käsityöläisiä ja kauppiaita. Natitingoulla on tärkeä hallinnollinen tehtävä, ja siellä on eräitä Atakoran tärkeimpiä hallintoelimiä ja palveluja.


title: Natitingou

text: Maatalous on maaseudun talouden selkäranka, ja maanviljelijät tuottavat myyntituotteina durraa, maissia, jamsia ja viime aikoina puuvillaa.


title: Natitingou

text: Tchoucoutoun nimellä tunnetun paikallisen juoman valmistus ja markkinointi on myös tärkeää, ja sitä tekevät kotiäidit, joiden pääasiallinen tulonlähde se on. Juomaa myydään yökerhoihin, joissa sillä on paljon käyttäjiä. Tchoucoutou valmistetaan durrasta ja se on eräänlaista mallasolutta.


title: GP2 Turkin Grand Prix

text: GP2 Turkin Grand Prix oli GP2-sarjan osakilpailu, joka ajettiin vuosina 2005–2011 İstanbul Parkin moottoriradalla Turkissa.


title: Brinsley Schwarz

text: Brinsley Schwarz oli englantilainen pub rock -yhtye, joka toimi vuosina 1969–1975.


title: Brinsley Schwarz

text: Yhtye otti nimensä kitaristinsa Brinsley Schwarzin nimestä. Yhtyeen kappaleista suurimman osan teki laulaja ja basisti Nick Lowe. Yhtyeeseen kuuluivat lisäksi kosketinsoittaja Bob Andrews ja rumpali Billy Rankin sekä vuodesta 1971 alkaen kitaristi ja laulaja Ian Gomm.


title: Brinsley Schwarz

text: Alkuaikoinaan Brinsley Schwarz esitti neopsykedeelistä folkrockia mutta vaihtoi country rock -tyyliseen rockiin, jota englantilainen lehdistö alkoi kutsua “pub rockiksi”. Yhtye kiersi Englannin pubeja ahkerasti vuosina 1971–1974. Brinsley Schwarz ei koskaan noussut suursuosioon, mutta se sai hyviä arvosteluja ja pienen mutta uskollisen kulttiyleisön.


title: Brinsley Schwarz

text: Yhtyeen hajottua vuonna 1975 Schwarz ja Andrews liittyivät Graham Parkerin taustayhtyeeseen The Rumouriin, Gomm aloitti soolouran, Rankin soitti Terraplanessa ja Big Jim Sullivan’s Tigerissä, ja Lowesta tuli menestyksekäs sooloartisti ja tuottaja.


title: Spokanet

text: Spokanet ovat intiaanikansa historiallisesti Washingtonin ja Idahon osavaltioiden alueella Yhdysvalloissa. Nykyisin heidän reservaattinsa sijaitsee Spokanen kaupungin ulkopuolella Washingtonissa ja heimolla on 2 879 virallista jäsentä.


title: Spokanet

text: Spokanet ovat tiettävästi peräisin Brittiläisen Kolumbian alueelta, kuten lähiseudun muut salish-intiaanit. 1700-luvun puoliväliltä lähtien he asuttivat Spokane-joen aluetta nykyisten Washingtonin ja Idahon osavaltioiden alueella. Näihin aikoihin spokanet olivat myös omaksuneet hevosten käytön kalispel-intiaaneilta ja he tekivät biisonien metsästysretkiä Suurten tasankojen alueella. Tautiepidemiat verottivat sittemmin heidän määräänsä ja monet olivat kuolleet Lewisin ja Clarkin retkikunnan kulkiessa alueella vuonna 1805.


title: Spokanet

text: Jonkin aikaa Lewisin ja Clarkin retkikunnan saapumisen jälkeen spokanien alueella alkoivat vaikuttaa amerikkalaiset turkiskauppiaat, sekä brittiläiset Hudson’s Bay ja North West Company-yhtiöt. Lähetyssaarnaajia alkoi saapua 1830-luvulta lähtien. Lähetystyö spokanien parissa ei tuonut juurikaan tuloksia, mutta sen sijaan uudet isorokko-epidemiat vaikuttivat profeettatanssi- ja unikultti-liikkeiden suosioon. Kaivosten perustaminen ja kaivostyöläisten saapuminen tulehdutti siirtolaisten ja paikallisten intiaanien välejä. Vuonna 1858 spokanet ottivat osaa siirtolasiten vastaiseen Coeur d’Alene -sotaan. Vuonna 1877 syttyneessä Nez percé -sodassa spokanet päättivät pysyä puolueettomina. Samana vuonna osa spokaneista siirrettiin virallisesti vuonna 1881 perustettuun Spokane-reservaattiin. Loput spokanet päätyivät seuraavalla vuosikymmenellä coeur d’alenien, colvillien ja salishien reservaatteihin.


title: Spokanet

text: 1900-luvun alkupuolella spokanet menettivät osan maistaan palstoittamisen yhteydessä. Little Fallsin (1908) ja Grand Couleen (1935) patojen rakennuttamisen hankalaoittivat myös kalastuksen harjoittamista. Patojen rakennuttaminen vähensi merkittävästi etenkin jokiin nousevan lohen määrää. 1950-luvulla alkoi uraanin louhinta ja samalla vuosikymmenellä spokanet olivat lähes menettää virallisen asemansa heimona niin sanotun terminaatiopolitiikan takia. Vuonna 1966 solmitulla sopimuksella spokanet saivat menettämistään maista 6,8 miljoonaa dollaria. Spokanien heimolla oli vuonna 2017 2 879 virallista jäsentä.


title: Spokanet

text: Spokanet kuuluvat niin sanottuun ylätasankojen intiaaneihin, joiden kulttuurissa on vaikutteita tasankointiaanien ja luoteisrannikon intiaanien kulttuureista. Spokanien kieli kuuluu salish-kieliin. Maantieteen mukaan spokanet jakautuivat kolmeen eri ryhmään, ylä-, ala- ja keskiryhmään. Ryhmät jakautivat edelleen eri heimokuntiin ja edelleen eri sukuihin. Eri heimokuntia johtivat päälliköt ja apupäälliköt. Päällikön asema on mahdollisesti ollut alun perin perinnöllinen, mutta päällikköjä on valittu heidän kykyjensä perusteella. Spokaneilla on ajoittain ollut myös koko heimon päällikköjä.


title: Spokanet

text: Spokanet asuivat kolmen talvikuukauden ajan kiinteissä kylissä viettäen muun vuoden puolipaimentolaisina. Spokanet rakennuttivat muulle ylätasanon alueelle tyypillisiä puurakennuksia, sekä suurempia rakennuksia yhteisöllisiä tapahtumia vartren. Kesäisin käytettiin väliaikaisia pienempiä rakennuksia ja lopulta spokanet omaksuivat myös tipien rakentamisen. Spokanet metsästivät paikallista riistaa ja myöhemmin myös biisoneja tasankoalueilla. Toinen merkittävä ravinnon lähde olivat lohet, joita savustettiin ja kuivattiin talvikuukausien varalle. Metsästyksen ja kalastuksen ohella harjoitettiin eri kasvien, juurien ja marjojen keräilyä. Miehet kalastivat ja metsästivät, kun taas naiset keräilivät ja valmistivat käsitöitä.


title: GP2 Euroopan Grand Prix

text: GP2 Euroopan Grand Prix oli GP2-sarjan osakilpailu, joka ajettiin vuosina 2005–2012 ja 2016 kolmella eri radalla.


title: Trine 4: The Nightmare Prince

text: Trine 4: The Nightmare Prince on Frozenbyten kehitteillä oleva jatko-osa "Trine" -pelisarjalle. Peli julkaistaan vuoden aikana.


title: Juha Herrala

text: Juha Herrala (Isojoki) on Isojoen kunnanjohtaja. Hän aloitti tehtävässään elokuussa 2018.


title: Juha Herrala

text: Herrala on koulutukseltaan tradenomi ja näin ollen istuvien kunnanjohtajien joukossa poikkeus ilman yliopistotutkintoa.


title: Juha Herrala

text: Isojoen kunnanvaltuusto valitsi Juha Herralan 18.2.2018 kunnanjohtajaksi. Herrala sai valtuuston virkavaalissa 12 ääntä, Honkajoen vt. kunnanjohtaja Ulla Norrbo 8 ääntä ja hallintotieteiden maisteri Kati Ojaniemi Seinäjoelta yhden äänen. Hän toimi aiemmin Telian asiakkuuspäällikkönä Jyväskylässä. Herralalla ei ole aiempaa kokemusta kunnallishallinnosta.


title: Juha Herrala

text: Juha Herralan isä Juhani Herrala on toiminut Suomen keskustan edustajana Isojoen kunnanvaltuustossa. Tällä hetkellä Isojoen valtuustossa istuu Juha Herralan veli, keskustalainen Antti Herrala ja häntä ennen valtuutettuna vaikutti myös kolmas veljeksistä Esa Herrala.


title: Emil Falck

text: Syntynyt Helsingissä 1861. Oli alkujaan metallityöläinen. Opiskeli näyttelijäksi yksityisten johdolla ja jonkin aikaa Hillbergin teatterikoulussa Tukholmassa. Hän tuli Suomalaiseen Teatteriin kokelaaksi 1883. Hänet tunnettiin ennen kaikkea juhlallisten, vakavien osien esittäjänä. Hän toki näytteli myös toisenlaisia rooleja. Hän erosi Suomen Kansallisteatterista vuonna 1920.


title: Ulla Norrbo

text: Ulla Norrbo on (s. 1965, Isojoki) Honkajoen kunnanjohtaja. Hän on koulutukseltaan hallintotieteiden maisteri. Norrbo aloitti tehtävässään 2016.


title: Ulla Norrbo

text: Norrbon alkua virassa värittivät valitukset, jotka aiempi, määräaikaisena työskennellyt kunnanjohtaja Mauno Mäkiranta ja vasemmistoliiton valtuustoryhmän puheenjohtaja Antti Wasse tekivät hallinto-oikeuteen. Aiemmin Mäkiranta arvosteli Ylen haastattelussa voimakkaasti muun muassa kunnanhallituksen puheenjohtajaa Tommi Laitilaa siitä, että kunnan talousongelmista vastuuta on työnnetty hänen mielestään liikaa kunnanjohtajan harteille, vaikka vastuussa ovat myös poliitikot. Korkein hallinto-oikeus hylkäsi valitukset loppuvuodesta 2018.


title: Ulla Norrbo

text: Norrbo voitti kunnanvaltuuston äänestyksessä Mauno Mäkirannan äänin 11–6. Ennen kunnanjohtajan virkaa Norrbo työskenteli Isojoen kunnan liikunta- ja nuorisosihteerinä.


title: Francis Serrano

text: Pyhä Francis Serrano O.P. (myös Francisco Serrano-Frías; 4. joulukuuta 1695 Huéneja, Granada, Espanja – 25. lokakuuta 1748 Fuzhou, Fujian, Kiina) oli dominikaani, pappi, lähetystyöntekijä, pyhimys ja marttyyri. Pyhimys pidätettiin Peter Sanzen kanssa 1746 ja hänet sekä hänen dominikaaniseuralaisensa, mukaanlukien Francis Diaz, tapettiin kuristamalla. Hän eli seuraavien 6 paavien hallintokausien aikana: Innocentius XII (1691-1700), Klemens XI (1700-1721), Innocentius XIII (1721-1724), Benedictus XIII (1724-1730), Klemens XII (1730-1740) ja Benedictus XIV (1740-1758). Paavi Leo XIII julisti hänet kunnianarvoisaksi 6. tammikuuta 1893, autuaaksi 14. toukokuuta 1893, paavi Johannes Paavali II julisti hänet pyhimykseksi 1. lokakuuta 2000 ja hänen muistopäiväänsä vietetään 28. lokakuuta.


title: Nongshim

text: Nongshim Co. Ltd. () on eteläkorealainen ruokayhtiö, joka sijaitsee Soulissa. Nongshim on perustettu Lotte Food Industrial Company-nimisenä 18. syyskuuta 1965.


title: Johanna Kantola

text: Johanna Kantola (s. 1977) on suomalainen politiikan tutkija ja sukupuolen tutkimuksen professori Tampereen yliopistossa, ja valtio-opin dosentti Helsingin yliopistossa. Hän on väitellyt Bristolin yliopistossa vuonna 2004. Kantolan tutkimus käsittelee naisia ja tasa-arvoa erityisesti poliittisissa instituutioissa. Kantola on edistänyt tasa-arvoa yliopistoissa ja paljastanut sukupuolten välistä epätasa-arvoa myös esimerkiksi Helsingin yliopiston valtio-opin laitoksella 2000-luvulla. Hänen tutkimusryhmänsä ovat käsitelleet mm. sukupuolen, vallan ja korporatismin kytköksiä Suomessa ja Euroopan parlamentin puolueryhmittymiä ja niiden valtasuhteita sukupuolen, demokratian ja puoluepolitiikan näkökulmista.


title: Onnenpeli

text: Onnenpeli on peli, jossa menestyksen määrää onni ja sattuma eikä taito. Onnenpelejä ovat esimerkiksi arpajaiset, bingo, ruletti ja lotto. Satunnaisuuden luomisessa voidaan käyttää esimerkiksi arvontakoria, noppaa tai pelikortteja.


title: DAT-nauha

text: DAT-nauha (engl. "Digital Audio Tape") tarkoittaa digitaalista äänikasettia, jonka mitat ovat 73 x 54 x 10,5 mm. Tavallisesti kasetti on kahden tunnin mittainen, mutta useissa DAT-nauhureissa on lisäksi puolinopeus, jolloin kasetille mahtuu neljän tunnin äänitys. Ensimmäinen DAT-nauhuri tuli markkinoille Sony-yhtiön toimesta Japanissa vuonna 1987. Suomessa DAT-nauhureiden myynti aloitettiin vuoden 1988 lopulla.


title: DAT-nauha

text: Tavallisessa ääninauhassa käytetään analogista tallennusta, jossa magnetointi muuttuu äänenvoimakkuuden mukaan. DAT-nauhassa ääni tallennetaan kuitenkin bitteinä samaan tapaan kuin CD-levyssä. Näin päästään eroon suhinoista ja muista häiriöistä. DAT-järjestelmässä informaation digitaalinen tallentaminen magneettinauhalle ja lukeminen siltä tapahtuvat kuvanauhureista tuttua pyörivää rumpua käyttäen. Tarkalleen ottaen on siis kyse R-DATista (engl. "rotary", pyörivä). Äänipäät sijaitsevat pyörivällä rummulla, jonka ympäri nauha pujotetaan 90 astetta.


title: DAT-nauha

text: DAT-nauhurin äänenlaatu on CD-levyn luokkaa. Normaalissa äänitys- ja toistotilassa käytetään 48 kHz:n näytteitystä.


title: DAT-nauha

text: Laitevalmistajat sopivat vuonna 1989, että DAT-nauhurit kykenevät kopioimaan digitaalisesti CD-levyjä. Marraskuussa 2005 Sony ilmoitti, että sen jäljellä olevien DAT-nauhurimallien valmistus lopetetaan seuraavan kuukauden aikana.


title: Neljäntienristeys

text: Neljäntienristeys on kirjailija Tommi Kinnusen vuonna 2014 ilmestynyt esikoisromaani. Ilmestymisvuonnaan se oli Finlandia-palkintoehdokas. Se oli ehdolla myös Helsingin Sanomien esikoiskirjapalkinnon saajaksi. Keväällä 2015 teos voitti Suuren journalistipalkinnon yhteydessä ensimmäistä kertaa jaetun Vuoden kirja -palkinnon. Kinnuselle myönnettiin Kiitos kirjasta -tunnustuspalkinto keväällä 2015. Syksyllä 2015 hän sai kirjasta Nuori Aleksis -palkinnon.


title: Neljäntienristeys

text: Kirjan nimi viittaa sen rakenneratkaisuun: teos muodostuu neljästä eri elämäntarinasta, jotka kerrotaan kunkin omasta näkökulmasta. Naisten asema tulee esille jokaisessa tarinassa. Myös ajan kuluminen tulee esiin, joten kyse on myös sukutarinasta. Teos alkaa Maria-nimisen kätilön ensi askeleista ammatissaan 1890-luvulla. Hän joutuu kokemaan erityisesti miesten vähättelyä. Työ kuitenkin sujuu ja Maria rakentaa itselleen ja lapselleen talon kaupungin keskeiselle paikalle, jota ihmiset alkavat kutsua Kätilönmutkaksi. Teos on myös talon tarina. Marian lapselle Lahjalle ja tämän aviomiehelle Onnille se on ensimmäinen yhteinen koti. Neljäs henkilö Kaarina palaa kotiveräjille 1960-luvulla ja kohtaa aikaisempien sukupolvien patoutuneita, puhumattomia jännitteitä.


title: Neljäntienristeys

text: Kirjallisuuskriitikko Antti Majander luonnehti romaania harvinaisen painokkaaksi ja varmaotteiseksi proosadebyytiksi. Romaani on julkaistu hollanniksi, islanniksi, japaniksi, liettuaksi, norjaksi, puolaksi, ranskaksi, ruotsiksi, sloveeniksi, tanskaksi, tšekiksi, turkiksi, kreikaksi, liettuaksi, italiaksi, kroatiaksi, saksaksi, unkariksi ja viroksi ja sen käännösoikeudet on myyty lisäksi Kiinaan ja Latviaan.


title: Uuden Musiikin Kilpailu 2019

text: Uuden Musiikin Kilpailu 2019 (UMK 2019) järjestetään 2. maaliskuuta 2019. Kilpailu on järjestyksessään 8. Uuden Musiikin Kilpailu. Vuoden 2019 Uuden Musiikin Kilpailu jatkuu kutsukilpailuna, jossa Daruden ja Sebastian Rejmanin kolmesta kappaleesta yksi valitaan Suomen edustuskappaleeksi.


title: Uuden Musiikin Kilpailu 2019

text: Vuoden 2019 Uuden Musiikin Kilpailu jatkuu kutsukilpailuna. Uuden Musiikin Kilpailu 2019 järjestetään 2. maaliskuuta 2019 Turun Logomossa, jossa kolmesta kappaleesta valitaan yleisöäänestyksen ja kansainvälisten raatien yhteistuloksella Suomen edustuskappale vuoden 2019 Eurovision laulukilpailussa.


The Origin and Development of the Moral Ideas on suomalaisen sosiologin Edvard Westermarckin pääteos, moraalin evoluutioteoreettista taustaa käsittelevä sosiaaliantropologinen ja filosofinen yleisesitys, joka ilmestyi kahdessa osassa englanniksi vuosina 1906 ja 1908. Sen ensimmäinen osa on suomennettu nimellä Moraalin synty ja kehitys. Teos on yksi tieteenalansa klassikkoja, vaikka sen sisältöä pidetään nykyään vanhentuneena. Westermarck oli ensimmäinen laajoja kenttätutkimuksia tehnyt sosiaaliantropologi, joka vietti muun muassa vuosia tutkimustyössä Marokossa.


"The Origin and Development of the Moral Ideas" on yleisesitys moraalikäsitysten historiasta ja alkuperästä. Sen pääaineistona ovat sosiaaliantropologiset tutkimustiedot ja konkreettisia esimerkkejä on runsaasti, mutta teoksen ote on enemmän moraalifilosofinen kuin Westermarckin aiemmissa teoksissa. Teos sisältää perusteellisimman esityksen Westermarckin eettisen relativismin teoriasta, jonka mukaan moraali on aina yksilöllistä ja suhteellista eikä yleispäteviä moraalisääntöjä voi olla olemassa. Ympäristön antamat palkinnot (hyväksyntä) ja rangaistukset (paheksunta) määräävät sen, minkälaisia tekoja yksilö oppii pitämään hyvinä tai pahoina. Moraalin pohjana ovat niin sanotut korvauksen tunteet ("retributive emotions"), jotka ovat kehittyneet biologisten vaistojen pohjalta. Siveelliset arvostelmat ovat merkityksellisiä vain kunkin yhteisön omaksumien sääntöjen piirissä, ja yhteisön säännöt taas kehittyvät evoluution kautta sellaisiksi, että ne parhaiten tukevat yhteisön olemassaoloa. Ihmiskunnan rationaalisuuden kehittyessä siveelliset tunteet ovat alkaneet kohdistua yhä enemmän tekojen motiiveihin itse ulkoisten tekojen sijasta.


title: The Origin and Development of the Moral Ideas

text: Teoksen lähtökohtana olevaa vertailevaa metodia on myöhemmin arvosteltu, koska Westermarckin katsottiin tehneen liian rohkeita johtopäätöksiä pelkästään vertailemalla irrallisia detaljitietoja eri kulttuurien ja kansojen tavoista. Aikalaisista muun muassa Émile Durkheim kritisoi teosta tästä. Myöhemmin vertaileva metodi onkin hylätty sosiaaliantropologisessa tutkimuksessa.


text: Englanniksi julkaistu "The Origin and Development of the Moral Ideas" käännettiin välittömästi saksaksi, pian ruotsiksi ja vuosina 1928–1929 myös ranskaksi. Sitä ei ole koskaan suomennettu kokonaan. Emerik Olsoni ryhtyi suomentamaan ensimmäistä osaa ruotsin kielestä vuonna 1916, mutta sai vuoteen 1920 mennessä käännettyä vain 13 ensimmäistä lukua. WSOY julkaisi Olsonin suomennoksen vuonna 1933 nimellä "Moraalin synty ja kehitys I: Siveelliset yleiskäsitteet".


title: Vastatuulta

text:
Vastatuulta on Skyline Studiosin tuottama ja Lauri Kallion ohjaama Youtubessa julkaistava draamasarja. Sarjaa alettiin esittämään Lauri Kallion kanavalla loppuvuodesta 2016, ja sen esittäminen on jatkunut kausittain tähän päivään asti. Syksyllä 2018 tuotantoyhtiö tiedotti sarjan päättyvän kuudenteen kauteen.
Seitsemäsluokkalaiset pojat Kalle (Lauri Kallio) ja Sakke (Matias Ruhala) viettävät täysin tavallista iltaa koulun jälkeen. Sarjassa tutustutaan myös heidän luokkalaisiinsa. Tavallinen ilta päättyy kuitenkin odottamattomasti Kallen ajautuessa käsirysyyn, jonka päätteeksi eräs heidän luokkalainen putoaa kalliolta alas. Tapahtuman jälkeen seurataan Kallen ja Saken vastuun pakoilua yhä yllättävämpien draamankaarien saattelemana.


title: Söderön

text: Söderön on saari Kasnäsin länsipuolella Högsåran ja Holman saarien välissä. Kemiönsaaren kunnassa. Söderön on 189 hehtaarin kokoinen ja saarella asuu vakituisesti kaksi henkilöä.


title: Söderön

text: Söderön on kallioinen ja metsäinen. Saaren keskellä on niittyalue Kärret. Saaren asutus sijaitsee sen pohjoislaidalla. Söderönillä sijaitsee kaksi luonnonsuojelualuetta, joista toinen on osa Saaristomeren kansallispuistoa.


title: Pulaskin piirikunta (Arkansas)

text: Pulaskin piirikunta () on Yhdysvaltojen Arkansas’n osavaltiossa sijaitseva piirikunta. Sen väkiluku oli 393 748 vuonna 2010 ja sen pinta-ala on 2 093 neliökilometriä. Piirikunnan hallintokeskus Little Rock on myös sen suurin kaupunki.


title: Pulaskin piirikunta (Arkansas)

text: Piirikunta on saanut nimensä Casimir Pulaskilta.


title: Pulaskin piirikunta (Arkansas)

text: Piirikunnan asukkaista 52,6 prosenttia on valkoisia, 36,1 prosenttia mustia ja 6,05 prosenttia latinalaisamerikkalaisia. 8,11 prosenttia puhuu muita kieliä kuin englantia. 96,8 prosenttia asukkaista on Yhdysvaltain kansalaisia. Piirikunnan väestön keski-ikä on 36,8 vuotta.


title: Sinauli

text: Sinauli, myös "Sanauli" (Devanagiri: सिनौली) on arkeologinen löytöpaikka Luoteis-Intiassa. Sieltä on löydetty vanhoja hautoja. Joissakin haudoissa on kiekkopyöräisiä vaunuja. Sinauli kuuluu okralla maalatun keramiikan alueeseen.


title: Sinauli

text: Sinaulin hautausmaa ("Sanauli") sijaitsee Barot tehsil:issä, Baghpatin piirikunnassa, Uttar Pradeshin osavaltiossa, Intiassa. Nykyään se on noin 6 km päässä Jamuna-joesta. Tuon ajan asutuskeskus Alamgirpur sijaitsee noin 20 km tästä paikasta itäkaakkoon. Aiemmin Jamuna-joki saattoi virrata lähempänä. Paikan hautoihin luultavasti liittyvää suurta muinaista asutuskeskusta ei ole löydetty. Jonkinverran uunien jäänteitä esiintyy lähellä. Seudulta on tehty paljon okranvärisen keramiikan ja kupariaarteiden löytöjä.


title: Sinauli

text: Sinaulin hautausmaa ajoittuu aikaan 2200-1800 eaa Pronssi- ja kupariesineitä on löydetty, muttei rautaa. Hautoja on löydetty ainakin 116. Haudat ovat joko "laajennettuja hautauksia": ruumis kyykyssä, toiseen kertaan hautauksia: vain luunsiruja, eläinhautauksia tai ruumiittomia "symbolisia hautauksia". On haudattu molempia sukupuolia, kaiken ikäisiä, monista yhteiskuntaluokista. Löytökerrostuman keskiosassa on polttetun saven tasanne, joka saattaa kieliä polttohautauksista.. Lisäksi on löydetty arkkuhautauksia joissa kaksi antenniperäistä pronssimiekkaa ja kypäriä. Erään arkun kannessa on härän pää, jonka sarvien keskellä pyhän pipal-viikunapuun lehti. Haudoista on löydetty myös vaunuja, kilpiä, pitkävartinen soihtu, kypärä, Ruumiit on haudattu pää pohjoiseen tai luoteeseen päin. Antenniperäiset miekat ovat tyypillisiä kupariaarrekulttuurille, joka on pääosin myöhäisharappalainen. Niitä ei esiintynyt kypsässä Harappan kulttuurissa. Mutta keramiikka muistuttaa harappalaista.


title: Sinauli

text: Saviastioita on ruumiin jalkopäässä ja pään lähellä, Eri haudoissa saviastioiden luku on yleensä pariton. Yhdestä paikasta on löydetty viulun muotoisen kotelon jäänteet, jossa on kupariaarrekulttuurile tyypillisä "kalaihmisen" muotoisia kuparilevyjä. Kotelo saattaa olla kilpi.


title: Sinauli

text: Sinaulista on löydetty hyvin vanhat sotavaunut ehkä ajalta 2000-1800 eaa. Vaunut ovat varhaisen Mesopotamian jne. mallisia kiekkopyöräisiä, ei myöhempää puolapyöräistä tyyppiä. Vaunuhauta lienee ainakin paikallisen mahtimiehen tai sotapäällikön hauta. Löytö saattaa viitata siihen, että Indus-kulttuurin ajan ihmiset eivät olleet ainakaan kulttuurin taantumavaiheessa niin rauhanomaisia kuin on aiemmin ajateltu


title: Freja Transport & Logistics

text: Freja Transport & Logistics Oy on osa yksityisessä omistuksessa olevaa pohjoismaista kuljetus- ja logistiikka-alan palveluja tarjoavaa Freja-konsernia. Freja tarjoaa kansainvälisiä maantie-, meri-, lento- ja projektikuljetuksia.


title: Freja Transport & Logistics

text: Kansainvälisiin maantierahtipalveluihin kuuluvat täyskuorma-, osakuorma- ja kappaletavarakuljetukset sekä lämpösäädellyt kuljetukset. Yhtiön kalustossa on tuhatkunta traileria.


title: Freja Transport & Logistics

text: Frejan Suomen konttorit sijaitsevat Turussa (pääkonttori), Vaasassa ja Vantaalla.


title: Freja Transport & Logistics

text: Frejan Transport & Logisticsin liikevaihto oli noin 80 miljoonaa euroa (2017). Yritys työllistää noin 55 henkeä (2017).


title: Freja Transport & Logistics

text: Freja-konserni on perustettu Tanskassa vuonna 1985. Ensimmäisen yritysoston yritys teki vuonna 2003, kun sen toimitusjohtaja Matti Urmas osti konsernin perustajan Jörgen Hansenin kanssa Maa ja Meri Oy:n. Maa ja Meri Oy oli perustettu Helsingissä vuonna 1942 hoitamaan puolustusvoimien sotakalustoa.


title: Freja Transport & Logistics

text: Vuoden 2009 alussa logistiikkayhtiö sai nykyisen nimensä Freja Transport & Logistics Oy. Konserniin kuuluvien yritysten nimet yhtenäistettiin, ja konserni alkoi rakentaa pohjoismaista brändiä.


title: Freja Transport & Logistics

text: Kansainvälisellä Freja-konsernilla on toimipisteitä Suomen lisäksi Tanskassa, Norjassa, Ruotsissa, Puolassa ja Kiinassa.


title: Mahdottomuus (logiikka)

text: Mahdottomuus on logiikan käsite, mahdollisuuden vastakohta. Propositio on mahdoton, jos se ei olisi voinut olla tosi. Tällaisia ovat esimerkiksi loogisesti ristiriitaiset propositiot, jotka rikkovat esimerkiksi ristiriidan lakia tai kolmannen poissuljetun lakia. Modaalilogiikassa tämä voidaan ilmaista mahdollisten maailmojen avulla niin, että propositio on mahdoton, mikäli se ei ole tosi missään mahdollisessa maailmassa.


title: Mahdottomuus (logiikka)

text: Tutkijat ovat kehittäneet myös "mahdottomien maailmojen" käsitteen. Mahdottomassa maailmassa on sellaisia tosia propositioita (esimerkiksi joku loogisesti mahdoton propositio), jotka eivät olisi voineet olla tosia missään mahdollisessa maailmassa. Näin normaalit logiikan lait eivät välttämättä päde mahdottomissa maailmoissa.


title: Krzysztof Piątek

text: Krzysztof Piątek (s. 1. heinäkuuta 1995 Dzierżoniów, Puola) on puolalainen jalkapalloilija, joka edustaa Italian Serie A:ssa pelaavaa AC Milania. Hän on pelipaikaltaan hyökkääjä.


title: Krzysztof Piątek

text: Hän aloitti uransa Niemczanka Niemczassa, josta huhtikuuta 2006 hän siirtyi Dziewiątka Dzierżoniówiin. Vuonna 2011 hän siirtyi Lechia Dzierżoniówiin ja vuonna 2012 hän teki debyyttinsä ykkösjoukkueessa.


title: Krzysztof Piątek

text: Vuoden 2013 alussa hän siirtyi Zagłębie Lubiniin Ekstraklasassa hän teki debyyttinsä 18. toukokuuta 2014 KS Cracoviaa vastaan. Elokuussa 2016 hän teki neljän vuoden sopimuksen Cracovian kanssa.


title: Krzysztof Piątek

text: Kesäkuussa 2018 hän siirtyi Genoa CFC:n. Tammikuussa 2019 hän teki neljän ja puolen vuoden sopimuksen AC Milanin kanssa. Hän teki debyyttinsä tässä seurassa 26. tammikuuta 2019 0–0-tasapelissa SSC Napolia vastaan ja kolme päivää myöhemmin hän teki kaksi maalia saman vastustajaa vastaan Italian Cupin 2–0-voittossa.


title: Krzysztof Piątek

text: Hän teki debyyttinsä Puolan maajoukkueessa 11. syyskuuta 2018 Irlantia vastaan.


title: Antiikin Attika

text: Attika (, ) oli antiikin Kreikan maakunta. Se käsitti Ateenan kaupunkivaltion vallassa olleen alueen. Antiikin Attika vastasi alueeltaan pääosin nykyistä Attikan hallinnollista aluetta, ollen sitä kuitenkin jonkin verran pienempi.


title: Antiikin Attika

text: Attikan asukkaat olivat taustaltaan joonialaisia ja puhuivat Attikan murretta. Attikan kansa jakaantui fyleihin ja sen alue edelleen lukuisiin demoksiin, jotka olivat Ateenan kaupungin kaupunginosia tai muita kaupunkivaltion alueella sijainneita kaupunkeja tai kyliä. Attikan tärkeimpiä kaupunkeja Ateenan ohella olivat sen alaisuudessa olleet satamakaupungit Pireus ja Faleron sekä muun muassa Eleusis ja Salamis.


title: Antiikin Attika

text: Atttika muodostaa kolmionmuotoisen niemimaan, jonka lounaisrannikko on Egeanmereen kuuluvan Saroninlahden rantaa ja itärannikko varsinaisen Egeanmeren rantaa. Niemimaan eteläkärjen muodosti Sunionin niemi. Attikan länsipuolella sijaitsi Megaris ja pohjoispuolella Boiotia. Attikan pinta-ala oli mantereella noin neliökilometriä ja Salamiin saari mukaan lukien lähemmäs neliökilometriä. Sen länsirannikon pituus Kerata-vuorelta Sunionin niemelle oli lähes 100 kilometriä ja itärannikon pituus suunnilleen saman verran.


title: Antiikin Attika

text: Attikan alue voidaan jakaa viiteen luonnonmaantieteelliseen alueeseen: Thriasian tasanko eli Eleusiin tasanko; Attikan tasanko eli Ateenan tasanko; Diakria eli koilliset ylänköalueet, mukaan lukien Marathonin tasanko; Mesogaian tasanko eli keskinen sisämaa; sekä Paralia eli eteläinen rannikkoalue. Jako heijastui usein myös alueen politiikassa.


title: Antiikin Attika

text: Mantereen puolella Attikan erotti Boiotiasta jyrkkä ja korkeahko, monin paikoin läpipääsemätön vuorijono, joka kulki Korintinlahteen kuuluvalta Aigosthenan lahdelta aina Eteläisen Euboianlahden rannalle saakka. Vuorijonon läntisin osa lähellä Korintinlahden rantaa, Theban ja Plataiain eteläpuolella, tunnettiin nimellä Kithairon. Siitä erkaantui kaksi haaraa, joista toinen ulottui lounaaseen Megariin alueen halki Oinain vuorina ja päättyi Saroninlahden rantaan Skironin kallioina; toinen suuntautui itään ja kulki meren rannalle Rhamnukseen saakka, ja tunnettiin Parnes-vuorena. Mantereen puolella vuoret erottivat näin Attikan kokonaan muusta Kreikasta. Megaris oli luonnon puolesta osa Attikan niemimaata ja kuuluikin siihen vanhastaan, mutta erkaantui siitä myöhemmin omaksi alueekseen.


title: Antiikin Attika

text:
Peloponnesoksen suunnasta Korintista Megariin alueelle johti vuorten poikki kaksi solaa. Kithairon- ja Parnes-vuorilla oli puolestaan kolme solaa, joilla kaikilla oli keskeinen asema Attikan puolustuksessa Boiotian suuntaan. Näistä läntisimmän kautta kulki tie Thebasta Plataiain kautta Eleusiihin. Keskimmäisen solan kautta kulki suora tie Thebasta Ateenaan Fylen linnoituksen kautta, ja idänpuoleisen solan kautta tie Ateenasta Oropokseen ja Delioniin Dekeleian linnoituksen kautta. Parnes-vuoren jyrkin kohta sijaitsi kahden viimeksi mainitun solan välillä.
Mainituilta vuorijonoilta laskeutuu useita pienempiä vuorijonoja Attikan sisäosiin. Niiden välissä sijaitsi neljä erikokoista tasankoa. Attikan luoteisosassa nimellä Kerata (”Sarvet”) tunnettu kaksihuippuinen vuorijono suuntautui etelään ja päättyi Eleusiinlahden länsipuolelle, ja muodosti Attikan ja Megariin välisen rajan. Toinen vuorijono sai alkunsa Parnes-vuorelta ja suuntautui etelään päättyen Eleusiinlahden itäpuolelle. Se tunnettiin nimellä Aigaleos, ja sen pohjoisosa tunnettiin nimellä Poikilon ja eteläosa nimellä Korydallos. Näiden kahden vuorijonon välissä sijaitsi Thriasian tasanko eli Eleusiin tasanko.
Thriasian tasangon itäpuolella sijaitsi Attikan tasanko eli Ateenan tasanko, usein vain ”Tasanko” ("Pedion"). Esimerkiksi Strabon käytti kuitenkin nimitystä ”Tasanko” Attikan ja Eleusiin tasangoista yhdessä, ja nimitystä Akte niemimaan rannikosta. Attikan tasangolla sijaitsi useita kukkuloita, joista tärkeimmät ovat Akropolis ja Lykabettos. Tasankoa reunustivat länsipuolelta jo mainitut Aigaleos-vuoret. Niiden poikki tasangolle johti tärkeä sola Poikilon- ja Korydallos-vuorten välistä. Sitä kautta kulki Ateenasta Eleusiihin kulkenut Pyhä tie.


title: Antiikin Attika

text: Attikan tasangon koillispuolella sitä reunusti Pentelikon-vuori, joka oli myös Parnes-vuoren haarauma. Se tunnettiin alun perin nimellä Brilessos; myöhempää nimeä käytti ensimmäisenä Pausanias. Vuori tunnettiin marmoristaan. Kaakkoispuolella tasankoa reunusti Hymettos-vuori. Sen ja Pentelikon-vuoren väliin jää hieman yli kaksi kilometriä leveä laakso. Hymettos-vuori jakaantuu kahteen osaan, varsinaiseen tai suurempaan Hymettokseen sekä eteläiseen tai pienempään Hymettokseen, joka tunnettiin myös nimellä Anydros (”Vedetön”). Se päättyi rannikkoon Zosterin niemellä.


title: Antiikin Attika

text: Attikan tasagon koillispuolella Parnes- ja Pentelikon-vuorten ja meren välisellä alueella sijaitsi vuoristoinen ylänköalue, joka tunnettiin nimellä Diakria (joskus myös Hyperakria). Ainoa tasaisempi alue seudulla oli Marathonin tasanko, joka avautui merelle. Sen koillispuolella sijaitsi Felleus-vuori. Attikan tasangosta kaakkoon sijatsi Mesogaian tasanko. Sitä rajasi pohjoispuolella Pentelikon-vuori, lännessä Hymettos-vuori ja etelässä joukko rannikolla olleita kukkuloita.


title: Antiikin Attika

text: Paralia eli rannikko käsitti Attikan koko eteläosan ja ulottui lännestä Zosterin niemeltä eteläkärkeen Sunionin niemelle ja edelleen pohjoiseen Brauroniin saakka. Alue oli kukkulaista ja karua, mutta sillä sijaitsivat Laurionin hopeakaivokset.


title: Antiikin Attika

text: Oropoksen pieni tasanko sijaitsi Parnes-vuoren pohjoispuolella Eteläisen Euboianlahden rannalla. Se oli myöhemmin Attikan vallassa, vaikkakin oli sen alueesta maantieteellisesti erillään ja kuului oikeammin Boiotiaan.


title: Antiikin Attika

text: Attikan alueen joet olivat antiikin aikana suhteellisen vaatimattomia, joskin vuolaampia kuin nykyisin. Attikan tasangolla virtasi kaksi jokea, Kefissos ja Ilissos. Kefissos virtasi Parnes-vuorelta etelään Ateenan kaupungin länsipuolelta ja laski Faleroninlahteen. Se oli joista vuolaampi, ja siinä oli vettä kaikkina vuodenaikoina. Ilissos-joki oli pienempi. Se sai alkunsa Hymettos-vuorelta, virtasi kaupungin eteläpuolelta ja laski Kefissos-jokeen Ateenan länsipuolella. Ilissoksen haarauma oli Eridanos-joki, joka sai alkunsa Lykabettokselta, virtasi kaupungin pohjoisosan halki ja laski Ilissokseen Ateenan länsipuolella ennen sen laskemista Kefissokseen.


title: Antiikin Attika

text: Attikan tasangolla sijaitsi antiikin lähteiden mukaan myös Kykloboros-virta, joka sai mahdollisesti alkunsa Parnes-vuorelta. Thriasian tasangolla virtasi kaksi jokea. Toinen niistä sai alkunsa Kithairon-vuorelta ja oli myös nimeltään Kefissos; toinen sai alkunsa Parnes-vuorelta. Eleusiin ja Megariin rajalla virtasi pieni Iapis-joki. Attikan itärannikolla oli kolme merkittävämpää jokea, joista yksi virtasi Marathonin tasangon halki; toinen sai alkunsa Pentelikon-vuoren kaakkoispuolelta; ja kolmas, joka oli ilmeisesti sama kuin antiikin lähteistä tunnettu Erasinos-joki, sai alkunsa Hymettos-vuorelta.


title: Antiikin Attika

text: Attikan polikset eli kaupunkivaltiot olivat:Attikan muita kaupunkeja olivat (osa kaupungeista oli demoksia):


title: Antiikin Attika

text: Attikan kansa jakaantui klassisella kaudella kymmeneen fyleen eli ”heimoon” tai oikeammin eräänlaiseen äänestyspiiriin. Ne oli luotu Kleisteneen johdolla tehdyssä uudistuksessa noin 508 eaa. korvaamalla vanhat neljä fyleä uusilla. Kyseinen uuditus oli keskeinen osa Ateenan demokratian kehitystä tyrannian kauden jälkeen. Fylet olivat Erekhtheis, Aigeis, Pandionis, Leontis, Akamantis, Oineis, Kekropis, Hippothontis, Aiantis ja Antiokhis.


title: Antiikin Attika

text: Jokainen fyle oli jaettu demoksiin, jotka olivat Ateenan kaupunginosia tai eri puolilla Attikan maaseutua sijainneita muita kaupunkeja, kyliä tai alueita. Jokainen kansalainen kirjattiin jäseneksi yhteen demokseen. Klassisen kauden demoksia oli 139. Eräs uudistuksen keskeisistä ideoista oli se, että saman fylen demokset eivät sijainneet vierekkäin samalla alueella, vaan hajallaan eri puolilla Attikaa. Tällä oli tarkoitus päästä eroon Ateenan politiikkaa aiemmin vaivanneista paikallisuuteen perustuneista puolueriidoista, joita oltiin hyödynnetty tyrannian pystyttämisessä. Esimerkiksi Ateenan kaupunkialueen kaikki demokset kuuluivat eri fyleihin; toisaalta jokaisen fylen demokset oli jaettu kolmeen trittykseen niin, että osa kunkin fylen demoksista sijaitsi Ateenan kaupunkialueella, osa muualla sisämaassa ja osa Attikan rannikolla.


title: Antiikin Attika

text: Kyseinen järjestelmä mahdollisti yhteenkuuluvuuden tunteen luomisen kansalaisille Ateenan kaupunkivaltiossa, jonka alue eli Attika oli kaupunkivaltion alueeksi suhteellisen suuri. Uudistuksen myötä tuli tavaksi ottaa demoksen nimi demonyyminä osaksi henkilönnimeä. Demoksen jäsenyys kuvasti alun perin kansalaisen asuinpaikkaa, mutta tämä yhteys hämärtyi nopeasti, koska lapset kirjattiin aina isiensä demoksiin, mutta ihmiset muuttivat Attikan alueella vapaasti. Näin kansalaisen demonyymi ei kertonyt hänen asuinpaikkaansa. Suuremmat demokset vastasivat kaupunginosia, kaupunkeja tai kyliä, mutta pienemmillä demoksilla oli ilmeisesti lähinnä yhteinen pyhäkkö ja kokouspaikka, kun taas niiden asukkaiden talot olivat hajallaan laajalla alueella. Kaikkien demosten sijaintia ei tunneta. Fyleissä ja demoksissa tapahtui joitakin muutoksia hellenistisellä ja roomalaisella kaudella.


title: Antiikin Attika

text: Kaikki Attikan demokset on luetteloitu paitsi alla alueittain, myös luettelossa Attikan demoksista, luettelossa Attikan demoksista fyleittäin ja luettelossa Attikan demoksista trittyksittäin.


title: Antiikin Attika

text: Ateenan kaupunki ja sen kaupunginosat ja satamat:


title: Antiikin Attika

text:
Ateenan itäpuolella:
Ateenan eteläpuolella:


title: Antiikin Attika

text:
Ateenan länsi- tai pohjoispuolella sen ja Kefissoksen välissä:
Kefissoksen länsipuolella:
Attikan tasangon pohjoisosassa:


title: Antiikin Attika

text: Mainittujen kaupunkien ja demoksiksi laskettujen kylien lisäksi Attikan alueella oli myös lukuisia muita asutuksia, linnoituksia ja muita kohteita. Thriasian eli Eleusiin tasangon linnoituksia olivat Drymos, Melainai ja Panakton. Attikan tasangon pohjoisosassa sijaitsi Leipsydrionin linnoitus ja Diakrian suunnassa Harman linnoitus.


title: Antiikin Attika

text: Muista asutuksista Attikan tasangon koillislaidalla sijaitsi Pentele. Diakrian suunnan paikkoja olivat Epakria, Khastieis, Psafis ja Sfendale. Laurionin kaivosalueella sijaitsivat Aulon ja Maroneia. Ekhelidai sijaitsi Pireuksen ja Faleronin suunnassa, ja siellä sijaitsi Ateenan hippodromi. Attikassa sijaitsi myös kaksi suurempaa demosten ulkopuolista pyhäkköaluetta, Amfiaraion koillisosassa lähellä Oroposta ja Brauron lähellä itärannikkoa.


title: Antiikin Attika

text: Attikan nimi eli "Attike" on perinteisesti selitetty niin, että se olisi peräisin nimityksestä "Akte" (), mikä tarkoittaa niemeä ja viittaa Attikan niemimaan muotoon, aivan samoin kuin Athos-vuoren niemi tunnettiin antiikin aikana myös nimellä Akte. Näin nimi "Attike" voitaisiin nähdä kehittyneeksi sanasta "Aktike" (), joka on nimen "Akte" taivutusmuoto.


title: Antiikin Attika

text: Myös useat antiikin aikaiset kirjailijat sanovat, että Attika tunnettiin alun perin nimellä Akte. Kirjailijat johtavat nimen kuitenkin yleensä Aktaioksesta tai Aktaionista, alueen autoktonisesta heeroksesta, tai Atthiksesta, Ateenan toisen kuninkaan Kranaoksen tyttärestä. Jotkut tutkijat ovat hylänneet nimeen Akte palautuvat selitykset, ja katsovat Attikan nimen palautuvan juureen "Att-" tai "Ath-", joka esiintyy myös Ateenan ("Athenai") nimessä.


title: Antiikin Attika

text: Kreikkalainen joonialaisten heimo oli asuttanut Attikan jo varhain ennen vuotta 2000 eaa., ja oli oman käsityksensä mukaan asuttanut Attikaa aina. Siksi Attikan joonialaiset eli attikalaiset pitivät itseään autoktoneina eli maasta itsestään syntyneenä alkuperäisväestönä. Joonialaisten varhaista aluetta Kreikassa oli Attikan lisäksi myöhemmän Akhaian alue Peloponnesoksella Korintinlahden rannalla. Osa Attikan vanhoista ylimystösuvuista katsoi olevansa peräisin Messenian Pyloksesta, ja mahdollisesti siirtynyt sieltä mykeneläisen kulttuurin kukistuessa.


title: Antiikin Attika

text: Attikalaiset ja myös muut joonialaiset jakaantuivat vanhastaan neljään fyleen eli heimoon. Jako oli hyvin varhainen, mutta heimoja kutsuttiin eri aikoina eri nimillä. Ateenan ensimmäisen kuninkaan Kekropsin aikana heimojen nimet olivat Kekropis, Autokhton, Aktaia ja Paralia. Kranaoksen aikana nimet olivat Kranais, Atthis, Mesogaia ja Diakris. Kummassakin tapauksessa kaksi ensin mainittua sai nimensä myyttisistä henkilöistä ja kaksi jälkimmäistä luonnonmaantieteestä. Myöhemmin esiintyvät nimet Dias, Athenais, Poseidonias ja Hefaistias, jotka perustuivat selvästi alueella palvottuihin jumaliin. Lopulta kaikki nämä nimet korvaantuivat nimillä Aigikoreis, Argadeis, Geleontes ja Hopletes, jotka olivat käytössä vielä Kleistheneen aikana vuonna 508 eaa.


title: Antiikin Attika

text: Attikan vanhin jako asutuksiin oli perinteen mukaan peräisin Kekropsilta. Tämä jakoi Attikan kahteentoista itsenäiseen yhdyskuntaan, kaupunkiin ("polis") tai kylään ("kōmē"), jotka olivat Kekropia eli Ateenan kaupunki, Tetrapolis, Epakria, Dekeleia, Eleusis, Afidna, Thorikos, Brauron, Kytheros, Sfettos, Kefisia ja Tetrakomoi.


title: Antiikin Attika

text: Fylejen lisäksi Attikassa oli myös toinen muinainen jako neljään osaan Ateenan kuninkaan Pandion II:n poikien mukaan. Se perustui alueen luonnonmaantieteeseen. Pojista Aigeus sai Attikan rannikon, mukaan lukien Ateenan kaupungin ja ympäröivän tasangon; Nisos Megariin; ja kaksi muuta poikaa Pallas ja Lykos puolestaan Diakrian eli koilliset ylängöt ja Paralian eli eteläisen rannikon. Tämän jaon historiallisuus näkyy siinä, että doorilaisten vallattua Megariin alueen muiden kolmen alueen väki muodosti Solonin ja Peisistratoksen aikana attikalaisessa politiikassa edelleen kolme puoluetta, "mesogaioi" (tasankolaiset), "paralioi" (rannikkolaiset) ja "diakrioi" tai "hyperakrioi" (ylänköläiset).


title: Antiikin Attika

text: Ateenalaisen perinteen mukaan Attikan kaksitoista kaupunkia ja kylää yhdistettiin myöhemmin yhdeksi Ateenan polikseksi eli kaupunkivaltioksi, ja niistä tuli sen osia. Tämä yhdistyminen ("synoikismos") tapahtui viimeistään geometrisella kaudella. Kreikkalaisessa mytologiassa Attikan yhdistäjänä pidetään Theseusta, jolloin sen esitetään tapahtuneen jo varhemmin mykeneläisellä kaudella. Paroslainen kronikka ajoittaa sen noin vuoteen 1259/1258 eaa.


title: Antiikin Attika

text: Yhdistymisessä Kekropiasta tuli Ateenan Akropolis tai Ateenan kaupunki itse. Tetrapoliin neljästä ”poliksesta” tuli neljä demosta Marathon, Oinoe, Probalinthos ja Trikorythos, ja Tetrakomoin neljästä kylästä vastaavasti neljä demosta Pireus, Faleron, Ksypete ja Thymaitadai. Kaikista muista tuli demoksia. Vanhoista osista ainoastaan Eleusista kutsuttiin edelleen myös polikseksi demoksen ohella. Tausta selitti sen, miksi Ateenan kaupungin nimi ("Athēnai") on kreikaksi monikollinen.


title: Antiikin Attika

text: Viimeistään yhdistymisen jälkeen kansa jakaantui vanhojen fylejen ohella kolmeen luokkaan, jotka olivat eupatridit ("eupatridai", aatelisto), jotka muodostivat kaupungin johtavan aristokratian, sekä geomoroi (maanomistajat) ja demiurgoi (käsityöläiset). Kuninkuuden lakkauttamisen jälkeen kuninkaan muodollinen asema periytyi arkonteille, jotka valittiin aluksi eupatridien joukosta. Kuninkaan neuvostosta kehittyi oletettavasti areiopagin neuvosto.


title: Antiikin Attika

text: Mykeneläisen kulttuurin tuhoutumisen jälkeen noin 1100–1000 eaa. alkaen Attika oli Vähään-Aasiaan ja Egeanmeren saarille suuntautuneen joonialaisten muuttoliikkeen lähtöpaikkoja yhdessä Akhaian joonialaisalueiden ja Euboian kanssa.


title: Antiikin Attika

text: Arkaaisella ja klassisella kaudella sekä niiden jälkeen Attikan maakunnan antiikin aikainen historia seuraa täysin Ateenan kaupungin historiaa. Seuraavassa käsitellään historiaa lyhyesti vain siltä osin, kun se liittyy juuri Attikan nimeen tai rajoihin.


title: Antiikin Attika

text: Arkaaisella ja klassisella kaudella Attika tunnettiin muun muassa attikalaisesta keramiikasta ja vaasimaalauksesta. Protoattikalainen keramiikka kehittyi heti geometrisen kauden jälkeen 700–600 eaa. Varsinaisen attikalaisen keramiikan kautta oli noin aika 600–350 eaa. Keramiikka levisi kaupankäynnin kautta laajalle koko kreikkalaiselle alueelle.


title: Antiikin Attika

text: Ateenan ja samalla Attikan alueeseen liitettiin uusia alueita Ateenan valloitusten myötä. Salamiin saari valloitetiin Megaralta ja Oropoksen alue Boiotialta. Aiginan saari liitettiin Aiginan kaupunkivaltion kukistumisen myötä. Koko Megariin alue tuli Ateenan valtaan peloponnesolaissodan myötä 400-luvulla eaa. Kaikki mainitut alueet luetaan edelleenkin osaksi nykyistä Attikan hallinnollista aluetta.


title: Antiikin Attika

text: Kleisthenes jakoi noin vuonna 508 eaa. Ateenan ja muun Attikan väestön kymmeneen uuteen fyleen, jotka puolestaan jakautuivat 30 trittykseen ja edelleen lukuisiin demoksiin. Näitä kutsuttiin aina Attikan fyleiksi ja Attikan demoksiksi ennemmin kuin Ateenan fyleiksi ja Ateenan demoksiksi.


title: Antiikin Attika

text: Attikassa puhuttiin attikan murretta, joka oli läheistä sukua muille joonialaisille murteille. Ateenan suuren kulttuurisen merkityksen vuoksi murteella on ollut suuri vaikutus kreikan kielen myöhempään kehitykseen.


title: Antiikin Attika

text: Attikan keskeisiä kulttipaikkoja olivat Ateenan lukuisat temppelit, kuten Athenelle omistettu Parthenon; Eleusiin Demeterin kulttipaikka, joka tunnettiin Eleusiin mysteereistä; Oropoksessa sijainnut Amfiaraion, Brauronissa sijannut Artemiin kulttipaikka, Halai Aiksonideen Apollon Zosterin temppeli sekä Sunionissa sijainnut Poseidonin temppeli.


title: Antiikin Attika

text: Attikalaiset käyttivät omaa attikalaista kalenteria muun muassa uskonnollisten juhlien ajankohtien määrittämiseen. Se tunnetaan parhaiten kaikista antiikin kreikkalaisista kalentereista. Ateenalaisen uskonnon juhlista suuri osa sijoittui Ateenan kaupunkiin. Attikan maaseudun juhlia olivat Eleusiin mysteerien lisäksi muun muassa maalais-Dionysia sekä Halimuksen demoksen oma Thesmoforia.


title: Antiikin Attika

text: Attikan vuoret ovat pääasiassa kalkkikiveä, osaksi muuntuneena marmoriksi, jota Ateena sekä käytti että vei paljon. Parasta marmoria saatiin Pentelikon-vuorelta. Se oli valkoista, kovaa ja hienojakoista, ja suhteellisen hankalaa työstää. Sitä käytettiin Ateenan julkisiin rakennuksiin ja veistoksiin. Myös Hymettos-vuoresta saatiin hyvää marmoria, joka ei kuitenkaan ollut yhtä valkoista vaan joskus lähes harmaata. Sitä käytettiin rakennuksiin roomalaisella kaudella. Eleusiista saatiin sinistä ja mustaa marmoria. Laurionin alueella lähellä Sunionin niemeä sijaitsivat tärkeät hopeakaivokset, jotka olivat keskeisessä osassa Ateenan vaurastumisessa. Attikan savi sopi erinomaisesti keramiikan valmistukseen.


title: Antiikin Attika

text: Attikaan maaperä oli kuivaa ja karua, ja tuotti suhteellisen huonosti viljaa. Ateenalaiset kuitenkin viljelivät maataan poikkeuksellisella huolella, ja saivat sen tuottamaan viljaakin maaperästä huolimatta. Paremmin seutu tuotti kuitenkin hedelmiä, ennen kaikkea oliiveja ja viikunoita. Oliivipuita pidettiin Athenen lahjana attikalaisille ja tämän suojeluksessa olevana; viikunoiden suojelijana pidettiin puolestaan Demeteriä. Akropoliilla oli Athenen pyhä oliiviipuu ja Eleusiissa Demeterin pyhä viikunapuu. Ateena vei oliiveita ja oliiviöljyä, ja todennäköisesti myös viikunoita.


title: Antiikin Attika

text: Attika tuotti myös viiniä, jota kehuttiin hyvänmakuiseksi, vaikka se ei ollutkaan kaikkein arvostetuinta lajia. Parasta attikalaista viiniä tuotti Ikarion, joka myytin mukaan oli paikka, jossa Dionysos antoi viininvalmistuksen ihmisille. Erityisen arvostettua oli attikalainen hunaja, ja erityisesti Hymettos-vuoren mehiläisten villikukista tuottama.


title: Antiikin Attika

text: Attika ei ollut hyvää aluetta hevosten tai nautakarjan kasvatukseen, koska seutu oli liian vuoristoista eikä maaperä tarjonnut tarpeeksi eläimille sopivaa ravintoa. Seutu sopi kuitenkin hyvin lampaille ja vuohille, ja niillä oli tärkeä merkitys taloudelle. Vanhan lain mukaan lampaita ei saanut uhrata ennen kuin ne olivat joko poikineet tai keritty. Attikan ympäristön merialueet tarjosivat paljon kalaa, mikä oli ateenalaisten arvostetuinta ruokaa. Attikan vuorilla, kuten Parnes-vuorella, eli karhuja, villisikoja ja muita villieläimiä vielä Pausaniaan aikaan.


title: Distocyclus

text: Distocyclus on lasiveitsikalojen heimoon ("Sternopygidae") kuuluva kalasuku. Francisco Mago Leccia kuvasi suvun ensimmäisenä vuonna 1978.


title: Distocyclus

text: Sukuun kuuluu ainakin seuraavat 2 lajia:


title: Fyre Festival

text: Fyre Festival oli "luksusmusiikkifestivaali", jonka tarkoituksena oli mainostaa Fyre-nimistä musiikkialan varaussovellusta. Tapahtuman oli tarkoitus tulla järjestetyksi Great Exuma -saarella Bahamassa 2017.


title: Fyre Festival

text: Festivaalin mainonnassa käytetiin paljon kuuluisia Instagram-käyttäjiä. Fyre Festivaalin avajaisviikonlopun aikana järjestäjillä oli suuria ongelmia ruuan, majoituksen sekä esiintyjien kanssa ja festivaalin tapahtuma-aikaa lykättiin viime hetkellä, jopa osan vierailijoista ollessa jo saarella. Festivaalin mainonnassa vierailijoille oli luvattu gurmee ruokaa sekä majoitus villassa, mutta paikan päällä vierailijoita odottivat valmiit voileivät sekä FEMA-teltat. Osa vierailijoista oli maksanut jopa tuhansia euroja lipuista.


title: Fyre Festival

text: Tapahtuman suuren epäonnistumisen seurauksena järjestäjät joutuivat vähintään kahdeksan oikeudenkäynnin kohteeksi, joista monet ovat ryhmäkanteita ja yksi näistä pyrkii saamaan yli 100 miljoonaa dollaria vahingonkorvausta. Tapahtuman järjestäjiä syytetään petoksesta lippun ostajia vastaan. 30. kesäkuuta 2017 Yhdysvaltain eteläisen piirin syyttäjä syytti Billy McFarlandia, Fyre Media Inc:n toimitusjohtajaa petoksesta. Maaliskuussa 2018 hän myönsi syyllisyytensä petoksiin. 11. lokakuuta 2018 Mcfarland sai 6 vuoden vankilatuomion sekä hänet määrättiin luovuttamaan 26 miljoona dollaria.


title: Eutresia

text: Eutresia () oli antiikin aikainen alue Arkadian maakunnassa Kreikassa. Se sijaitsi Mainalian ja Parrhasian välisellä alueella.


title: Eutresia

text: Eutresia oli yksi Arkadian neljästä heimoalueesta tai heimovaltiosta Kynurian, Mainalian ja Parrhasian ohella. Kukin näistä alueesta oli Arkadian valtiomallissa samantasoinen Arkadian polisten eli kaupunkivaltioiden, kuten Tegea, Mantineia ja Orkhomenos, kanssa. Eutresian sisäisestä poliittisesta järjestelmästä ei tiedetä käytännössä mitään.


title: Eutresia

text: Eutresia sijaitsi Arkadian pohjoisosissa. Aluetta asutti alun perin eutresien ("Eutresioi") heimo. Eutresian kaupungit olivat Pausaniaan mukaan:Minkään näistä kaupungeista ei tiedetä olleen poliksia, mutta ei ole mahdotonta, ettei joku olisi ollut.


title: Kynuria

text: Kynuria ( tai "Kynouria", myös tai "Kynouriakē", ) oli antiikin aikainen alue Arkadian maakunnassa Kreikassa. Se käsitti Arkadian itäosan.


title: Kynuria

text: Kynuria oli yksi Arkadian neljästä heimoalueesta tai heimovaltiosta Eutresian, Mainalian ja Parrhasian ohella. Kukin näistä alueesta oli Arkadian valtiomallissa samantasoinen Arkadian polisten eli kaupunkivaltioiden, kuten Tegea, Mantineia ja Orkhomenos, kanssa.


title: Kynuria

text: Kynuriaan kuului Arkadian itäisin osa Peloponnesoksen niemimaan itärannikolla eli Egeanmeren rannikolla. Sen pohjoispuolella sijaitsi Argolis ja eteläpuolella Lakonia.


title: Kynuria

text: Kynurian alueen rajat tunnetaan suhteellisen huonosti. Sen ydinalue, jonka varmuudella voidaan sanoa kuuluneen Kynuriaan, oli nimeltään "Thyreatis" (), toisin sanoen Thyrean poliksen alue. Se sijaitsi Kynurian pohjoisosassa ja oli yksi koko Peloponnesoksen hedelmällisimpiä tasankoja. Tasangolla virtasi Tanos-joki (myös Tanaos), joka sai alkunsa tasangon laidalla sijaitsevalta Parnon-vuorelta (nyk. Párnonas). Joki toimi usein Argoliin ja Lakonian rajana. Thyreatiin alue luettiin historiassa välillä Argoliihin ja välillä Lakoniaan.


title: Kynuria

text: Vaikka Kynuria muodosti kokonaisuudessaan eräänlaisen polista eli kaupunkivaltiota vastanneen heimovaltion, osa sen paikallisyhteisöistä voidaan myös lukea poliksiksi. Kynurian polikset olivat (suluissa olevat polikset luetaan usein osaksi Lakoniaa):


title: Kynuria

text: Muiksi kaupungeiksi tai asutuksiksi mainitaan muun muassa:


title: Kynuria

text: Kynuriaa asutti kynurialaisten ()) heimo, joka oli erillinen arkadialaisista. Herodotoksen mukaan heimo oli arkadialaisten ohella Peloponnesoksen ainoa autoktooninen heimo, toisin sanoen alkuperäisiä asukkaita, jotka eivät olleet vaihtaneet asuinpaikkaansa. Näin kynurialaiset olisivat asuneet alueella jo ennen doorilaisvalloitusta ja mahdollisesti pidempäänkin. Tämän perusteella kynurialaisia on arveltu alkuperältään pelasgeiksi, ja mahdollisesti joonialaisiksi erotuksena Arkadian muista pelasgeista.


title: Kynuria

text: Kynurialaiset kuvataan puolibarbaariseksi heimoksi, joka asutti Parnon-vuoren itärinnettä. Heimon asuma-alueen tarkkoja rajoja on kuitenkin hankala määrittää. Myöhemmin heimo asutti ennen kaikkea Thyreatiin aluetta. Doorilaisvalloituksen seurauksena alue tuli Argoksen valtaan, sillä laajimmillaan argoslaiset hallitsivat koko Peloponnesoksen itä- ja kaakkoisrannikkoa Malean niemelle saakka. Tämän jälkeen kynurialaiset olivat Argoksen perioikkeja.


title: Kynuria

text: Spartan noustua Kynurian ja erityisesti Thyreatiin alue oli pitkään sen ja Argoksen kiistojen kohteena ja vaihtoi usein omistajaa. Spartan sanotaan saaneen Kynurian haltuunsa jo kuningas Ekhestratoksen aikana noin 900–870 eaa., mutta argoslaiset ajoivat spartalaiset pois. Sparta valtasi Kynurian Argokselta noin 546/545 eaa., jolloin se kukisti argoslaiset niin kutsutussa ssa. Pysyvästi Sparta sai Kynurian Kleomeneen voitettua argoslaiset 400-luvun eaa. alussa hieman ennen persialaissotia.


title: Kynuria

text: Kun ateenalaiset ajoivat aiginalaiset pois kotisaareltaan peloponnesolaissodan alussa vuonna 431 eaa., spartalaiset asuttivat nämä Thyreatiin alueelle. Tuohon aikaan siellä oli kaksi kaupunkia, Thyrea ja Anthana, jotka kummatkin aiginalaiset saivat. Ateenalaiset hyökkäsivät alueelle noin 423 eaa., löivät aiginalaiset ja veivät nämä orjiksi.


title: Kynuria

text: Filippos II antoi Thyreatiin sekä koko rannikon aina Zaraksiin saakka takaisin argoslaisille. Alue kuului Argokselle edelleen Pausaniaan aikana 100-luvulla jaa., mutta rajariidat argoslaisten ja spartalaisten välillä jatkuivat vielä tuolloinkin.


title: Kynuria

text: Nykykreikan murteista eniten muinaiskreikkaa muistuttavaa tsakonian kieltä puhuvien tsakonien alue sijaitsee vuoristossa Kynurian alueella, ja näiden on joskus arveltu säilyttäneen kynurialaisten kielen ja olevan kynurialaisten jälkeläisiä. Nykyiset Arkadian alueyksikön kunnat Vóreia Kynouría (”Pohjoinen Kynouría”) ja Nótia Kynouría (”Eteläinen Kynouría”) ovat saaneet nimensä antiikin aikaisesta alueesta ja käsittävät jotakuinkin sen pohjois- ja eteläosat nimiensä mukaisesti.


title: Berndt Ludvig Federley

text: Berndt Ludvig Federley (30. kesäkuuta 1906 Tampere – 23. kesäkuuta 1976) oli arkistoneuvos, historioitsija tietokirjailija.


title: Berndt Ludvig Federley

text: Berndt Federleyn vanhemmat olivat arkkitehti Carl Birger Federley ja Gerdrud Helene Pacius ja puoliso vuodesta 1949 Gerda Synnöve Marianne Ahlbäck. Federley tuli ylioppilaaksi 1929 ja valmistui filosofian maisteriksi 1932 ja lisensiaatiksi 1946. Filosofian tohtoriksi hän väitteli 1948. Hän oli valtionarkiston ylimääräinen amanuenssi 1931–1936 ja nuorempi amanuenssi 1936–1940, Viipurin maakunta-arkiston va. hoitaja 1940–1945, Savo-Karjalan maakunta-arkiston hoitaja 1945, valtionarkiston vanhempi amanuenssi 1945–1949, arkistonhoitaja 1949–1952 ja kansliaosaston johtaja vuodesta 1952 vuoteen 1970. Vuonna 1969 arkistoneuvoksen arvon saanut Federley oli kahteen otteeseen Helsingin yliopiston dosentti ja työskenteli erikoisopettajana Teknillisessä korkeakoulussa. Hän oli Suomen Tiedeseuran jäsen ja Suomen historiallisen seuran tutkijajäsen.


title: Kynouría

text: Kynouría () voi viitata seuraaviin paikkoihin Kreikassa:


title: Mainalia

text: Mainalia (, ) oli antiikin aikainen alue Arkadian maakunnassa Kreikassa. Se käsitti alueen Arkadian länsi- ja lounaisosissa.


title: Mainalia

text: Mainalia oli yksi Arkadian neljästä heimoalueesta tai heimovaltiosta Eutresian, Kynurian ja Parrhasian ohella. Kukin näistä alueesta oli Arkadian valtiomallissa samantasoinen Arkadian polisten eli kaupunkivaltioiden, kuten Tegea, Mantineia ja Orkhomenos, kanssa.


title: Mainalia

text: Mainalia sai nimensä Mainalos- tai Mainalon-vuoresta (nyk. Maínalo). Sen itäpuolella sijaitsi Tegeatis eli Tegean kaupunkivaltion alue ja itä- ja pohjoispuolella Mantinike eli Mantineian kaupunkivaltion alue. Mainalos-vuoret toimivat rajana kummankin suuntaan. Mainalian eteläpuolella sijaitsi Maleatis eli Malean kaupungin alue. Se oli alun perin osa Arkadiaa, mutta myöhemmin Spartan valloittama ja osa Lakoniaa.


title: Mainalia

text: Vaikka Mainalia muodosti kokonaisuudessaan eräänlaisen polista eli kaupunkivaltiota vastanneen heimovaltion, osa sen paikallisyhteisöistä voidaan myös lukea poliksiksi. Mainalian polikset olivat:


title: Mainalia

text: Mainalian muita kaupunkeja tai kyliä olivat:


title: Mainalia

text: Mainalialaisista käytettiin etnonyymiä "Mainalios" (). Suurin osa Mainalian kaupunkien asukkaista siirrettiin Megalopoliin kaupunkiin sen perustamisen vuonna 371/370 eaa. jälkeen. Tämän jälkeen Megalopoliissa oli mainalialaisten () fyle. Kaupunki perustettiin Mainalian alueelle sen lounaiskulmaan, ja sen perustamista johtaneista kymmenestä perustajasta ("oikistēs") kaksi oli mainalialaisia.


title: Mainalia

text: Myöhemmin ainakin osa mainalialaisista oli mukana Arkadian liitossa. Näin Mainalian heimovaltio vaikuttaa säilyneen olemassa myös Megalopoliin perustamisen jälkeen.


title: Parrhasia

text: Parrhasia () oli antiikin aikainen alue Arkadian maakunnassa Kreikassa. Se käsitti alueen Arkadian länsi- ja lounaisosassa.


title: Parrhasia

text: Parrhasia oli yksi Arkadian neljästä heimoalueesta tai heimovaltiosta Eutresian, Kynurian ja Mainalian ohella. Kukin näistä alueesta oli Arkadian valtiomallissa samantasoinen Arkadian polisten eli kaupunkivaltioiden, kuten Tegea, Mantineia ja Orkhomenos, kanssa.


title: Parrhasia

text: Parrhasia käsitti Alfeios-joen etelä- ja länsipuolisen alueen Arkadian Messenian vastaisella rajalla.


title: Parrhasia

text: Vaikka Parrhasia muodosti kokonaisuudessaan eräänlaisen polista eli kaupunkivaltiota vastanneen heimovaltion, osa sen paikallisyhteisöistä voidaan myös lukea poliksiksi. Parrhasian polikset olivat:Parrhasian muiksi kaupungeiksi tai kyliksi mainitaan:


title: Parrhasia

text: Parrhasiaa asuttivat parrhasialaiset (), joita pidettiin yhtenä Arkadian vanhimmista heimoista. Kreikkalaisessa mytologiassa alueen nimi tuli Parrhasoksesta, Arkadian kuninkaan Lykaonin pojasta, joka perusti Parrhasian kaupungin. Tämä kaupunki yhdistetään yleensä Lykosuraan.


title: Parrhasia

text: Klassiselle kaudelle 400-luvulle eaa. tultaessa Mantineia oli alistanut Parrhasian alaisuuteensa. Spartalaiset palauttivat alueelle sen itsenäisyyden vuonna 421 eaa. Peloponnesolaissodassa Parrhasia oli mukana peloponnesolaisliitossa.


title: Parrhasia

text: Roomalaisilla kirjailijoilla adjektiivit "Parrhasius" ja "Parrhasis" tarkoittavat usein ”arkadialaista” yleisessä merkityksessä. Tätä kautta selittyvät muun muassa ilmaisut "Parrhasides stellae" (”Parrhasialaiset tähdet”, Ursa major), "Parrhasia dea" (”Parrhasian jumalatar”, Carmenta) ja "Parrhasia virgo" (”Parrhasian neito”, Kallisto).


title: Sternopygus

text: Sternopygus on lasiveitsikalojen heimoon ("Sternopygidae") kuuluva kalasuku.


title: Sternopygus

text: Sukuun kuuluu seuraavat 9 lajia:


title: Isopoliteia

text: Isopoliteia () tarkoitti antiikin Kreikassa ”kansalaisoikeuksien samanarvoisuutta” eli sitä, että jollekin toisen kaupungin kansalaiselle tai koko kaupungille myönnettiin toisen kaupungin kansalaisuuden edut. Tämä oli kuitenkin voimassa vain silloin, kun toisen kaupungin kansalaiset muuttivat kansalaisuuden myöntäneeseen kaupunkiin. Kyseessä olevat kaupungit olivat yleensä poliksia eli kaupunkivaltioita.


title: Isopoliteia

text: Yksilön tapauksessa tällaisessa potentiaalisten kansalaisoikeuksien myöntämisessä saattoi olla kyse henkilökohtaisesta kunnianosoituksesta, kun taas kaupunkien välillä asiasta voitiin sopia molemminpuolisella sopimuksella. Jos kaupungit menivät vielä pidemmällä ja sopivat, että niillä oli kokonaan yhteinen kansalaisuus, tällöin kyseessä oli "sympoliteia".


title: Isopoliteia

text: Isopoliteia-sopimus tunnetaan piirtokirjoitus- tai muiden lähteiden perusteella muun muassa seuraavien kaupunkien väliltä:


title: Pænda

text: Gabriela Horn (s. 25. tammikuuta 1989 Deutschlandsberg, Steiermark, Itävalta), tunnettu myös taitelijanimellään Pænda tai PÆNDA, on itävaltalainen laulaja. Hän edustaa Itävaltaa kappaleella "Limits" vuoden 2019 Eurovision laulukilpailussa Tel Avivissa.


title: Limits (Pændan kappale)

text: Limits on itävaltalaisen laulajan Pændan esittämä kappale, jolla hän edustaa Itävaltaa vuoden 2019 Eurovision laulukilpailussa, Tel Avivissa.


title: Koinon

text: Koinon (, mon. , ”yhteinen”, ”julkinen”) oli antiikin Kreikassa kahden tai useamman poliksen eli kaupunkivaltion liitto. Se oli vahvempi kuin pelkkä "symmakhia", joka oli liittolaissuhde sotatoimissa, tai "sympoliteia", jossa jaettiin kansalaisuus. Koinonissa kaupungit yhdistivät myös politiikkansa, lakinsa, taloutensa ja muun yhteiskunnallisen elämänsä.


title: Koinon

text: Koinon-liittoja alkoi syntyä jo klassisella kaudella 400-luvulla eaa., ja niiden huippukautta olivat hellenistisen kauden 200-luku ja 100-luvun alkupuoli eaa. aina roomalaisen kauden alkuun vuonna 168 eaa. saakka. Koinonit syntyivät hajanaisten polisten tarpeesta kehittää sotilaallista yhteistyötä hellenistisiä kuningaskuntia ja myöhemmin Roomaa vastaan. Ne kykenivät kokoamaan suurempia armeijoita ja sotimaan näin suurempia vihollisia vastaan. Liittoja oli lukuisia, eivätkä ne näin ratkaisseet sitä ongelmaa, että kreikkalaiset kiistelivät usein keskenään. Lopulta Rooma valtasi koko Kreikan.


title: Koinon

text: Liittosuhteita oli erilaisia, mutta niillä oli tiettyjä yhtäläisyyksiä. Hyvä esimerkki tyypillisen liiton toiminnasta on Boiotian liitto. Siinä osa päätös- ja toimintavallasta oli Boitian liiton eli koinonin tasolla ja osa poliksilla. Koinon vastasi ulkopolitiikasta, sodan ja rauhan asioista ja diplomatiasta muiden liittojen ja liiton ulkopuolisten polisten kanssa. Liitolla oli yhteinen kansalaisuus ("isopoliteia"), joka pitkälti korvasi polisten omat kansalaisuudet, jotka kuitenkin säilyivät olemassa. Liitto myös löi rahaa, joka oli yhteinen sen jäsenille. Kaikilla liiton kansalaisilla oli oikeus osallistua liiton kokouksiin. Poliksille kuului muun muassa oman armeijansa järjestäminen osaksi liiton armeijaa sekä tähän liittyvä paikallinen verotus.


title: Koinon

text: Sodissa kukin koinon soti yhteisen sotapäällikön alaisuudessa. Kuhunkin koinoniin kuuluneilla poliksilla oli yleensä sama valtiomuoto (esim. demokratia tai oligarkia). Koinoneilla oli yhteinen kultti sekä yhteiset juhlat ja kalenteri, yhteisen rahan lisäksi yhteiset mitat ja painot, sekä yhteistä lainkäyttöä muun muassa rajariitatapauksissa. Liittojen kokoukset pidettiin yleensä liiton yhteisellä pyhäkköalueella tai suuremmassa keskuskaupungissa. Koinonin kaupunkien oli yleensä tarkoitus olla tasa-arvoisia. Usein yksi kaupunki oli kuitenkin muita vahvemmassa asemassa.


Ampumahiihdon nuorten maailmanmestaruuskilpailut 2019 järjestetään Slovakian Osrbliessä tammi–helmikuussa 2019. Kilpailuissa järjestetään kolme henkilökohtaista ja yksi viestikilpailu kummallekin sukupuolelle sekä alle 19-vuotiaiden että alle 22-vuotiaiden sarjoissa. Kilpailujen suojelijoina toimivat slovakialaiset ampumahiihtäjät Anastasija Kuzmina ja Pavol Hurajt.


title: Ampumahiihdon nuorten maailmanmestaruuskilpailut 2019

text: Kilpailuissa on 16 eri kilpailutapahtumaa. Alle 22-vuotiaiden kilpailut vaikuttavat myös IBU Juniorcupin pisteisiin.


text: Päivämäärä: 28. tammikuuta


text: Päivämäärä: 30. tammikuuta


text: Päivämäärä: 2. helmikuuta


text: Päivämäärä: 3. helmikuuta


text: Päivämäärä: 27. tammikuuta


text: Päivämäärä: 29. tammikuuta


text: Päivämäärä: 1. helmikuuta


title: Heidi Nikkinen

text: Heidi Nikkinen (s. 10. tammikuuta 2001 Kouvola) on suomalainen ampuma- ja maastohiihtäjä. Nikkinen edustaa seuratasolla Kouvolan Hiihtoseuraa.


title: Heidi Nikkinen

text: Heidi Nikkinen debytoi kansainvälisissä kilpailuissa ampumahiihdon nuorten maailmanmestaruuskilpailuissa 2017. Parhaimmillaan hän ylsi pikakilpailussa yhdeksänneksi. Hän myös kuului Suomen neljänneksi sijoittuneeseen alle 19-vuotiaiden naisten viestijoukkueeseen. Seuraavan vuoden kilpailuissa Nikkinen sijoittui kahdesti hopealle; pikakilpailussa ja viestissä. Lisäksi hän oli viides normaalimatkalla. Vuonna 2019 Nikkinen saavutti jälleen nuorten MM-mitalin. Hän sijoittui kolmanneksi normaalimatkalla kahdesta sakkominuutista huolimatta.


title: Heidi Nikkinen

text: Nikkinen debytoi alle 22-vuotiaille tarkoitetussa IBU Juniorcupissa kaudella 2018–2019 17-vuotiaana. Parhaimmillaan hän on ollut 12:s Lenzerheiden normaalimatkalla.


title: Unkarin vallankumous

text: Unkarin vallankumous oli Euroopan hullun vuoden aikana syttynyt vallankumous Unkarissa vuosina 1848 ja 1849. Uudistuksia ajaneet unkarilaiset vallankumoukselliset päätyivät lopulta julistamaan Unkarin kokonaan itsenäiseksi Habsburgien Itävallasta keväällä 1849. Vallankumoushallinto kamppaili kuitenkin keisarin lisäksi maan omia vähemmistöjä vastaan, kun näiden vaatimuksiin omien kansallisuusaatteidensa mukaisiin vaatimuksiin ei suostuttu. Lopullinen isku vallankumoukselle oli Venäjän puuttuminen vallankumoukseen keisarin puolella. Murskaavan ylivoiman edessä unkarilaiset joutuivat lopulta antautumaan. Tappioon päättynyt vallankumous jäi kuitenkin elämään sankaritarinana Unkarin kansallisessa mytologiassa.


title: Unkarin vallankumous

text: Vallankumousvuosi 1848 eli niin sanottu Euroopan hullu vuosi alkoi Palermossa tammikuussa. Kansannousut levisivät pian myös Napoliin ja helmikuussa myös Pariisiin. Itävallassa liikehdintä levisi Wieniin ja kansleri Klemens von Metternich joutui eroamaan 13. maaliskuuta. Vallankumouksellisuuden leviämisen nopeuteen vaikuttivat teollinen vallankumous ja tiedon liikkumisen nopeutuminen. Teollisen vallankumouksen synnyttämä porvariluokka omaksui vallankumouksellisia aatteita esimerkiksi elinkeinonvauapuksista ja vapaakaupasta. Tilannetta kärjisti tyytymättömyys uudistusten hitauteen. Tieto Pariisin helmikuun vallankumouksesta saapui Pozsonyissä kokoontuneelle Unkarin valtiopäiville 1. maaliskuuta. Alahuoneen edustaja Lajos Kossuth ryhtyi ajamaan ajatusta Unkarin omasta valtiopäiville vastuussa olevasta hallituksesta. 13. maaliskuuta runoilija Sándor Petőfin johtama joukko nuoria radikaaleja julkaisi niin sanotun 12 kohdan ohjelman, jossa vaadittiin esimerkiksi lehdistön vapautta, poliittisesti vastuullista hallitusta, maaorjuuden poistamsita, poliittisten vankien vapauttamista ja Unkarin ja Transsilvanian yhdistämistä. Kyseessä ei kuitenkaan ollut itsenäisyysjulistus ja esimerkiksi eroa keisarikunnasta ei vielä vaadittu. Viranomaiset sallivatkin lehtien kirjoittaa ilman ennakkosensuuria ja keisari suostui vaatimukseen Unkarin oman hallituksen perustamisesta. 15. maaliskuuta Petőfi lausui uuden kansallislaulun sanat väkijoukolle Kansallismuseon edessä Pestissä ja 17. maaliskuuta Unkarin pääministeriksi nimitettiin kreivi Lajos Batthyány. Huhtikuussa Unkarin valtiopäivät veivät läpi useita suuria uudistuksia merkinneitä lakeja. Unkarista tehtiin perustuslaillinen perinnöllinen monarkia, Hallitsijan oli kuitenkin tarkoitus olla kuitenkin sama, kuin muilla Habsburgien mailla. Äänioikeus annettiin tietyin rajoituksin kaikille yli 20-vuotiaille miehille ja käytännössä noin neljännekselle kaikista täysi-ikäisistä miehistä. Kansalaisten tuli olla yhdenvertaisia lain edessä ja eri uskontokunnat tulivat tasa-arvoiseksi juutalaisia lukuun ottamatta. Säätyjen ja korporaatioiden erityisoikeudet poistettiin ja talonpojat saivat henkilökohtaisen vapauden. Keisari Ferninand V hyväksyi lait 11. huhtikuuta 1848.


title: Unkarin vallankumous

text: Habsburgien keisarikunta näytti olevan hajoamistilassa. Maaliskuussa 1848 vallankumoukset olivat levinneet Itävallan hallitsemille maille Milanossa ja Venetsiassa, minkä lisäksi Sardinian kuningas Kaarle Albert julisti sodan Itävallalle. Unkarille annetut myönnytykset herättivät vaatimuksia myös keisarikunnan muiden vähemmistökansalaisuuksien keskuudessa. Unkarin kroaatit, serbit ja romanialaiset vaativat omia oikeuksiaan, joihin Unkarissa ei kuitenkaan oltu valmiita vastaamaan. Monet vähemmistöistä tukeutuivat nyt Itävaltaan, jonka hallitsija käytti tilannetta hyödykseen antamalla erillaisia lupauksia itsehallinnosta. Vallankumousaatteen levitessä perustetun kansalliskaartit jakautuivat kansallisuusjakojen mukaan. Unkarilaiset alkoivat koota omia "hónved"-joukkojaan kansallisen armeijan muodostamiseksi. Serbit aloittivat lopulta avoimen kapinan unkarilaisia vastaan ja 12. kesäkuuta Unkarin hallitus julisti poikkeustilan. Vielä saman päivän aikana alkoivat taistelut serbejä vastaan Vojvodinassa. Yritykset kukistaa serbit eivät kuitenkaan tuottaneet tulosta. Unkarissa oli päätetty valtiopäivien koollekutsumisesta 19. toukokuuta ja valtiopäivien vaalit voittivat Kossuthin johtamat liberaalit. Heinäkuussa valtiopäivät päättivät otttaa 42 miljoonan forintin sotalainan ja värvätä 200 tuhatta alokasta. Tilanne keisarikunnassa muuttui merkittävästi kesän aikana. Itävalta ei ollut ryhtynyt sotilaallisiin toimiin sen kamppailessa vallankumouksellisten kanssa Italiassa, mutta Sardinian kuningas Kaarle Albert joutui pyytämään rauhaa kärsittyään merkittävän tappion Custozzan taistelussa 24. heinäkuuta ja elokuussa Wien vaati Unkarille myönnettyjen oikeuksien rajoittamista.


title: Unkarin vallankumous

text: 31. elokuuta keisarin Kroatian baaniksi nimittämän Josip Jelačićin joukot etenivät Unkarin Fiumeen. Jellacic halusi osoitaa kroaatien olevan uskollisia keisarille ja saada näin Kroatia erotetuksi Unkarin alaisuudesta. Syyskuun puolella kroaatit ylittivät Unkarin vastaisen rajan Drava-joella ja Ádám Telekin komentamat unkarilaiset vetäytyivät Balaton-järven tuntumaan. Syntyi poliittinen kriisi, jonka takia Batthyányn hallitus erosi. Kun valtiopäivät eivät suostuneet luovuttamaan valtaa keisarin Unkarin käskynhaltija arkkiherttua Stefanille Batthyány muodosti uuden hallituksen. Keisari ei suostunut tunnustamaan uutta hallitusta. Sen sijaan 25. syyskuuta hän nimitti kreivi Franz Lambergin Unkarissa olleiden joukkojen ylipäälliköksi. Lamber pyrki neuvottelemaan unkarilaisten kanssa ja saada nämä näin luopumaan vallankumouksestaan. Unkari ei ollut vieläkään eronnut virallisesti Habsburgien keisarikunnasta, mutta valtiopäivät julistivat Lambergin nimityksen laittomaksi. Raivostunut väkijoukko lynkkasi Lambergin 28. syyskuuta, mikä herätti suuttumusta Itävallassa. Tällä välin kroaatien offensiivi oli työntynyt pitkälle unkarilaisten selustaan ja maan eteläosat oli menetetty. Kossuth päätti alkaa aseistaa Unkarin kanssaa ja hän piti syyskuun loppupuolella sarjan kansan innostamiseen tähdänneitä puheita. Talonpojille lupailtiin myönnytyksiä ja verohelpotuksia. Tuloksena monet värväytyivät Kossuthin kansalliskaarteihin. 29. syyskuuta saivat merkittävän voiton Pákozdin taistelussa, minkä jälkeen Jellacic suostui tulitaukoon ja aloitti vetäytymisen Unkarista. Jellacicin kuriirina toiminut Ödön Zichy teloitettiin vastavallankumouksellisena ja varoituksena etuoikeuksiaan takaisin havitelleille aristokraateille. Batthyány jätti pääministerinvirkansa lopullisesti ja valta oli nyt käytännössä diktaattorin oikeuksia käyttäneellä Kossuthin johtamalla puolustusvaliokunnalla.


title: Unkarin vallankumous

text: Keisari oli nyt saanut tarpeekseen Unkarin tilanteesta ja vallankumoukselle päätettin pistää loppu. Valtiopäivät hajotettiin ja niiden päätökset julistettiin laittomiksi. Jellacic nimitettiin Unkarin kuvernööriksi. Unkarin valtiopäivät eivät suostuneet niiden hajottamiseen, vaan ne nimittivät Kossuthin puolustusvaliokunnan Unkarin hallitukseksi. Keisari nimitti ruhtinas Alfred Windisch-Grätzin asevoimien ylipäälliköksi. Lokakuussa Transsilvanian armeijaa komentanut Antal Puchner loikkasi Windisch-Grätzin puollelle ja 17. marraskuuta hänen joukkonsa valtasivat Kolozsvárin. Vallankumouksellsiten puolelle oli sen sijaan siirtynyt joukko puolalaisia, italialaisia, saksalaisia ja itävaltalaisia upseereja, joihin lukeutuivat esimerkiksi Henryk Dembinszki, Józef Wysocki ja Józef Bem. Vallankumous muualla Euroopassa oli samaan aikaan sammumassa. Wienissä liikehdintä taantui, kun Felix von Schwarzenberg nimitettiin kansleriksi marraskuun lopulla ja Ferninand V luopui kruunusta joulukuun alussa poikansa Frans Joosefin hyväksi. Keisarillinen armeija aloitti määrätietoiset toimet vallankumouksellisten kukistamiseksi Unkarissa. Ensin he keskittyivät alueille, joilla vähemmistökansalaisuuksien osuus oli suuri. 4.–6. joulukuuta Franz Schlikin ja Christian Götzin johtamat joukot etenivät Unkariin. Unkarissa valtiopäivät vastasivat julistamalla Frans Joosefin vallananastajaksi 7. joulukuuta, mutta pian Unkariin eteni myös Windisch-Grätzin johtama keisarillisten pääarmeija. Toisella suunnalla Transsilvaniassa unkarilaiset saavuttivat Józef Bemin johdolla voittoja ja Kolozsvár vallattiin joulukuun lopussa. Toisaalta Mór Perczelin kärsittyä tappion Mórin taistelussa 30. joulukuuta Unkarin puolustusvaliokunta siirtyi Buda-Pestistä Debreceniin. Keisarin joukot valtasivat Pestin vuoden 1849 alkupäivinä ja Szolnok antautui 13. tammikuuta.


title: Unkarin vallankumous

text: Unkarilaiset joukot menestyivät edelleen Transsilvaniassa muista tappioista huolimatta. Szolnokin vallattiin takaisin jo 22. tammikuuta. Keisarin joukkoja Transsilvaniassa johtanut Antal Puchner oli kääntynyt venäläisten puoleen ilman eri lupaa. Venäläiset lähettivätkin 7 000 miestä Transsilvaniaan, mutta Bemin joukot voittivat heidät. Slovakian suunnalla unkarilaiset Artur Görgey ja György Klapkan saattoivat loppuun operaationsa alueella ja kohtasivat Kassassa 10. helmikuuta.


title: Unkarin vallankumous

text: Maaliskuussa 1849 keisari Frans Joosef I vahvisti ruhtinas Schwarzenbergin laatiman uudistetun valtiosäännön, jonka mukaan Unkarista tulisi kruununmaa, se menettäisi oman hallituksensa ja armeijansa ja Transsilvania irrotettaisiin Unkarista. Unkarissa Debrecenin valtiopäivät julistivat vastavetona Unkarin itsenäiseksi 14. huhtikuuta ja Kossuthista tehtiin maan valtionhoitaja. Unkarilaiset ryhtyivät keväällä 1849 myös vastahyökkäykseen Windisch-Grätzin joukkoja vastaan. Hyökkäys menestyi aluksi hyvin. Voittoja saatiin Hatvanin, Tápiobicsken, Iszaszegin ja Vácin taisteluissa. Pest vallattiin takaisin 24. huhtikuuta ja Budan linna 21. toukokuuta. Lopulta he olivat vallanneet takaisin valtaosan Windisch-Grätzin joukkojen lännessä valtaamista alueista Unkarissa. Frans Joosef I päätyi hakemaan tukea Venäjältä. Frans Joosef tapasi Nikolai I:n Puolan Varsovassa. Nikolai I suostui osallistumaan vallankumouksen kukistamiseen. Venäjää Unkarin vallankumouksessa uhkasivat Unkarissa toimineet puolalaiset vapaaehtoiset ja kapinaliikkeen mahdollinen leviäminen Venäjän hallitsemiin osiin Puolaa.


title: Unkarin vallankumous

text: 28. heinäkuuta 1849 200 000 miehen vahvuinen venäläisarmeija ylitti Unkarin rajan. Venäläisten kolmea armeijakuntaa komensi Ivan Paskevitš. Suomen kaartinkin lähettämistä Unkariin harkittiin, mutta lopulta se jätettiin Puolaan. Keisarillisten joukkojen uudeksi komentajaksi Windisch-Grätzin tilalle nimitettiin puolestaan Julius Haynau. Unkarilaiset olivat kasvattaneet armeijansa kokoa 170 000 mieheen, mutta venäläisten ylivoima oli silti musertava. Unkarilaisten joukoista vain osa oli aseistettu kunnolla tai saanut riittävän koulutuksen. Monilla oli vain seipäitä tai viikatteita tuliaseiden sijaan. Unkarilaiset kärsivät tappion toisensa perään ja pian maan hallituksen piti vetäytyä venäläisten tieltä Szegediin. Szeged päätyi Haynaun joukkojen valtaamaksi elokuun alussa. 7. elokuuta nyt epätoivoinen Unkarin hallitus tarjosi turhaan Unkarin kruunua Venäjän Romanoveille. Maan armeija kärsi ratkaisevan tappion Temesvárissa, minkä jälkeen Kossuth erosi 11. elokuuta. Valta siirrettiin kenraali Artur Görgeylle, joka päätti antautua 13. elokuuta Világossa. György Klapkan joukot tekivät vielä vastarintaa pohjoisessa, mutta merkitystä sodan kannalta niillä ei enää ollut.


title: Unkarin vallankumous

text: Unkarin vallankumous oli päättynyt unkarilaisten tappioon. Ratkaisevia tekijöitä olivat vähemmistöt Unkaria vastaan kääntänyt vihamielinen politiikka vähemmistöjä kohtaan, sekä Venäjän väliintulo ja siten Unkarin vihollisten saavuttama murskaava ylivoima. Vallankumous muodosti lopputuloksestaan huolimatta sittemmin unkarilaisen sankaritarinan ja osan kansallista mytologiaa. Osa unkarilaisista kapinallisista muutti ulkomaille ja jatkoi taistelua keisaria vastaan. Unkarilaisia toimi esimerkiksi Italiassa Giuseppe Garibaldin joukoissa.


title: Unkarin vallankumous

text: 6. lokakuuta 1849 13 unkarilaista kenrtaalia telitettiin Aradissa kapinallisina. Myöhemmin teloitettiin myös vallankumoushallituksen pääministeri Lajos Batthyáany ja toista sataa upseeria ja alempaa rivimiestä. Vankeustuomion saivat tuhannet ja kymmenet tuhannet määrättiin vuosien pakkotyöhön. Juutalaisia rangaistiin tuesta kapinallisille niin sanotulla Haynaun sakkoverolla. Unkarin sotilashallinto kesti heinäkuuhun 1850 saakka, jolloin Haynau lähetettiin eläkkeelle. Euroopan olojen vakiinnuttua keisari julisti lopulta yleisen armahduksen vallankumoukseen osallistuneille.


title: Betamovie

text: Betamovie on Sonyn kehittämä analoginen videokameranauhuri. Se käyttää Betamax-standardin mukaista kasettiin pakattua magneettinauhaa. Betamovie tuotiin markkinoille vuonna 1983. Sony esitteli kehittyneemmän Video 8 -kameranauhurin jo 1985, jolloin Betamoviesta luovuttiin.


title: Betamovie

text: Betamovie oli kuluttajamarkkinoiden ensimmäinen kameranauhuri. Sitä ennen oli esitelty niin ikään kotikäyttöön suunnattu CVC-järjestelmä, jossa kamera ja nauhuri ovat erillisiä yksiköitä. Betamovie-laitteen nauhuriosa on lähes neliön muotoinen ja mitoiltaan noin 15 senttimetriä kanttiinsa. Leveys on vain hieman Betamax-kasetin leveyttä suurempi. Betamovie-kameranauhurista puuttuu toistomahdollisuus, joten kuvattua tuotosta ei pysty katsomaan saman tien, mikä on videotallennuksen keskeinen etu filmilaitteisiin nähden.


title: Betamovie

text: Betamovien varhaisimmasta mallista, Sony BMC-100, puuttuu automaattinen tarkennus ja elektroninen etsin. Seuraajamallissa, Sony BMC-100, sen sijaan on automaattinen tarkennus. Kameran käyttöergonomia on hyvä: siinä on elokuvakameratyyppinen otekahva, johon on sijoitettu tallennuksen käynnistys- ja pysäytysnäppäimet. Mikrofoni on muotoiltu ja sijoitettu siten, että se eliminoi suuren osan kameran melko voimakkaasta moottorinäänestä.


title: Betamovie

text: Pöytämallisiin videonauhureihin verrattuna erittäin pienikokoinen Betamovie-laite vaati poikkeavia teknisiä ratkaisuja. Betamovien pyörivän kuvarummun halkaisija on 45 millimetriä; Betamaxin pöytänauhureissa halkaisija on 75 millimetriä. Kuvarummun pyörimisnopeus on 2 500 kierrosta sekunnissa, kun se Betamax-nauhureissa on 1 500 kierrosta. Aktiivitilassa nauha kiertyy 300 astetta kuvarummun ympäri. Betamoviella kuvattuja nauhoja voi toistaa Betamax-nauhureissa teknisistä eroista huolimatta.


title: Betamovie

text: Viimeinen Betamovie-kameramalli oli Sony BMC-1000K. Se esiteltiin 1987. Malli kykeni tallentamaan kuvaa 15 luksin valaistusvoimakkuudessa.


title: Tuukka Invenius

text: Tuukka Invenius pääsi ensimmäisen kerran Suomen ampumahiihtomaajoukkueeseen IBU-Cupin kaudenavauksessa 2016–2017. Tammikuussa 2017 hän kilpaili ensimmäisissä maailmancupin kilpailuissaan Oberhofissa. Hän oli pikakilpailun 82:nen, joka on toistaiseksi hänen paras sijoituksensa. Seuraavalla kaudella hän sijoittui kolmanneksi IBU Juniorcupin Obertilliachin pikakilpailussa.


title: Tuukka Invenius

text: Arvokilpailuissa Invenius on parhaimmillaan ollut viides vuoden 2018 nuorten Euroopan-mestaruuskilpailujen pikakilpailussa. Hän sijoittui takaa-ajossa kuudenneksi. Invenius on kuului myös Suomen kuudenneksi sijoittuneeseen miesten viestijoukkueeseen. Nuorten maailmanmestaruuskilpailuissa hänen paras sijoituksensa on takaa-ajon 10:s vuodelta 2018. Hän kuului myös Suomen viidenneksi sijoittuneeseen viestijoukkueeseen vuonna 2017.


title: Tottenhamin ryöstö 1909

text: Tottenhamin ryöstö 1909 (tunnetaan englanniksi nimellä "Tottenham Outrage", ”Tottenhamin tyrmistys”) tapahtui 23. tammikuuta 1909, kun kaksi latvialaista maahanmuuttajaa, Paul Hefeld ja Jacob Lepidus, ryöstivät aseella uhaten Tottenhamissa sijainneen Schnurmannin kumitehtaan palkkarahat. Ryöstöä seurasi kymmenen kilometrin mittainen takaa-ajo, jossa ryöstäjiä jahtasivat poliisit sekä sivullisista koostunut väkijoukko. Ryöstäjät ja jahtaajat kulkivat takaa-ajon aikana muun muassa autolla, jalan, ratsailla, kaapatulla raitiovaunulla ja varastetuilla hevoskärryillä.


title: Tottenhamin ryöstö 1909

text: Takaa-ajon aikana ammuttiin kaikkiaan yli 400 laukausta. Yksi poliisi sekä kymmenvuotias poika kuolivat ammuskelussa, ja lisäksi 21 ihmistä loukkaantui. Takaa-ajo päättyi Chingfordissa, kun Hefeld ampui itseään päähän. Lapidus lukittautui läheisen asuintalon makuuhuoneeseen ja ampui itsensä.


title: Tottenhamin ryöstö 1909

text: Surmansa saaneiden poliisin ja pojan hautajaiskulkuetta oli seuraamassa yli puoli miljoonaa ihmistä, heidän joukossaan 3 000 poliisia. Takaa-ajoon osallistuneiden poliisien rohkeuden tunnustamiseksi perustettiin King’s Police Medal -urhoollisuusmitali. Yhdessä Sidney Streetin piirityksen kanssa Tottenhamin ryöstö muutti Yhdistyneessä kuningaskunnassa asenteet maahanmuuttajia kohtaan epäluuloisista jopa vihamielisiksi.


title: Leimautuminen

text: Leimautuminen voi tarkoittaa seuraavia:


title: Beninin maantiede

text: Benin on kapea, avaimen muotoinen, pohjois-eteläsuunnassa sijaitseva kaistale Länsi-Afrikassa, Päiväntasaajan ja Kravun kääntöpiirin välissä. Benin rajautuu Togoon lännessä, Burkina Fasoon ja Nigeriin pohjoisessa, Nigeriaan idässä ja Benininlahteen etelässä.


title: Beninin maantiede

text: Alueen pinta-ala 112 622 neliökilometriä, joka on hieman suurempi kuin esimerkiksi Bulgarian. Beninin pinta-ala on noin kolmannes Suomen (338 448 neliökilometriä) pinta-alasta. Benin ulottuu Atlantin valtamereltä 700 kilometrin päähän pohjoiseen Niger-joellle. Rannikko on 121 kilometriä pitkä, mutta maa on leveimmässä kohdassa noin 325 kilometriä leveä.


title: Beninin maantiede

text: Benin on alueeltaan eräs Länsi-Afrikan pienimmistä; pinta-alaltaan noin kahdeksasosa Nigerian, sen itänaapurin koosta. Se on kaksi kertaa niin suuri kuin Togo, sen läntinen naapuri. Beninin maanpinnan korkeus vaihtelee vain vähän, keskimäärin 200 metriä.


title: Beninin maantiede

text: Maa voidaan jakaa neljään pääalueeseen etelästä pohjoiseen. Matala, hiekkainen, rannikkoalue, jonka korkeus on enimmillään 10 metriä, ja ulottuu korkeintaan 10 kilometrin päähän rannasta. Se on soinen ja täynnä järviä ja mereen liittyviä laguuneja. Beninin eteläosien tasankoja, joiden korkeus vaihtelee 20 ja 200 metrin välillä, jakavat laaksot, jotka kulkevat pohjoisesta etelään Couffo-, Zou- ja Ouemejokia pitkin. Tämän alueen on World Wildlife Fund luokitellut osaksi Guinean metsä-savanni ekoaluetta. Tasainen maa-alue, jossa on paljon kivisiä kukkuloita, joiden korkeus ylittää harvoin 400 metriä, ulottuu Nikin ja Savén ympärille. Lopuksi Atacoran vuorijono ulottuu luoteisrajaan ja Togoon, jonka korkein piste on Mont Sokbaro, 658 metriä.